Соҳага қаратилаётган эътибор қандай самара бермоқда?\nҚўшнимиз Ҳакима опа бир неча йилдан буён эндокринологик хасталик(бўқоқ)дан азият чекади. Ушбу касалликни даволаш узоқ давом этгани боис бемор барча муолажаларни шифокор назоратида олиши, бир неча тиббий текширувлардан ўтиши талаб этилади. Шу боис қўшни аёл тез-тез Республика ихтисослаштирилган эндокринология илмий-амалий тиббиёт марказининг тиббий хизматларидан фойдаланади.\nТунов куни ишдан қайтаётиб, Ҳакима опа билан йўлакда суҳбатлашиб қолдик. Гап орасида соғлиги ҳақида сўрадим.\n— Раҳмат, анча яхшиман, — дейди Ҳакима опа. — Аммо кейинги вақтларда тиббий текширувлардан ўтиш анча қийинлашиб кетди. Баъзан турнақатор беморлар орасидан навбатинг келишини кутиб, сочинг сарғаяди. Айниқса, шифокор гормон таҳлиллари ёзиб берса, эртаси кун тонг отмасдан навбатга туришинг керак. Акс ҳолда тиббий таҳлилларни топшира олмайсан...\nСоғлиқни сақлаш тизимини ривожлантиришга доир 7 йиллик концепция\nСўнгги йилларда мамлакатимизда соғлиқни сақлашни бошқаришнинг ягона тизимини яратиш, тиббиётнинг хусусий секторини ривожлантириш, аҳолига тиббий хизмат кўрсатиш сифатини янги босқичга олиб чиқиш борасида кенг кўламли ишлар амалга оширилди. Аммо шунга қарамай, тизимда ечилиши лозим бўлган муаммолар, камчиликлар талайгина эди.\n2018 йил 7 декабрь санасида Президентимиз Шавкат Мирзиёевнинг «Ўзбекистон Республикаси соғлиқни сақлаш тизимини тубдан такомиллаштириш бўйича комплекс чора-тадбирлар тўғрисида»ги фармони бу борада муҳим аҳамият касб этди. Фармон билан тасдиқланган 2019-2025 йилларда Ўзбекистон Республикаси соғлиқни сақлаш тизимини ривожлантириш концепцияси ҳамда 2019-2021 йилларда Ўзбекистон Республикаси соғлиқни сақлаш тизимини ривожлантириш концепциясини амалга ошириш чора-тадбирлари дастури соҳа ривожида янги даврни бошлаб берди. Ушбу концепция 7 йил муддатда соғлиқни сақлаш тизимини тубдан ислоҳ қилишдек улкан мақсадни олдимизга қўяди.\nВазифалар ижроси таъминланди...(ми?)\nМақсад бўлгани яхши, аммо уни амалга ошириш, ҳаётга татбиқ этиш-чи? Маълумки, юқоридаги Концепция доирасида тиббиёт муассасаларида «электрон соғлиқни сақлаш» тизимини кенг жорий этиш, ягона миллий стандартлар асосида интеграциялашган ахборот тизимлари ва маълумотлар базаси мажмуасини яратиш борасида муҳим вазифалар белгилаб олинганди. Қолаверса, 2017 йил 20 июнда Ўзбекистон Республикаси Президентининг «Ўзбекистон Республикаси аҳолисига 2017–2021 йилларда ихтисослаштирилган тиббий ёрдам кўрсатишни янада ривожлантириш чора-тадбирлари тўғрисида»ги қарорида 2019 йил 1 январгача барча ихтисослаштирилган марказларда, вилоят филиалларида, туман (шаҳар) тиббиёт бирлашмаларида врач қабулига масофадан туриб ёзилиш имконини берувчи электрон дастур жорий этилишини таъминлаш айтиб ўтилган. Хўш, ушбу вазифалар ижроси таъминландими?\n— Замонавий тиббиётни ахборот технологияларисиз тасаввур этиб бўлмайди, — дейди Ўзбекистон Республикаси Соғлиқни сақлаш вазирлиги қошидаги Ахборот технологиялари маркази директори Ҳусан Бердиев. — Бугунги кунга келиб, юртимиздаги 5600 дан зиёд давлат тиббиёт муассасаларининг 876 таси «Электрон соғлиқни сақлаш» тизими доирасида ягона корпоратив тармоққа уланди. Тармоқда маълумотларнинг махфийлиги таъминланган. Ҳозирда ушбу тизимга уланган тиббиёт муассасалари ахборот алмашишда қатор қулайликларга эга бўлмоқда. Шунингдек, вазирликнинг minzdrav.uz сайтида янги – «online xizmatlar» интерактив хизмати ишга туширилди. Бу орқали беморлар юртимизнинг 14 та ҳудудида жойлашган 350 га яқин давлат тиббиёт муассасаларининг малакали шифокорлари қабулига ёзилиш имконига эга. Қолаверса, Ягона интерактив давлат хизматлари портали орқали ҳам юртимиздаги нуфузли давлат тиббиёт марказларининг шифокорлари қабулига ёзилиш мумкин. Бироқ чекка ҳудудлардаги кўплаб тиббиёт муассасаларида моддий-техник базанинг мавжуд эмаслиги ушбу тизимни тўлиқ йўлга қўйишда баъзи муаммоларни келтириб чиқармоқда. Шу ўринда бир масалани таъкидлаб ўтиш жоиз. Соғлиқни сақлаш йўналишида электрон тизимни тўлиқ ишга тушириш ва бу йўлда учраётган муаммоларни бартараф этиш фақатгина ушбу соҳа билангина боғлиқ эмас. Бунинг учун кўплаб ҳамкор ташкилотлар билан иш олиб бориш зарур.\nДавлат тиббиёт муассасаларининг сайтлари яхши ишламайди, айримларида эса сайтнинг ўзи йўқ. Нега?\nАфсуски, бугун юртимизда соғлиқни сақлашни самарали ислоҳ қилишга тўсқинлик қилаётган қатор муаммолар мавжуд. Ушбу йўналишда узоқ муддатли стратегиянинг мавжуд эмаслиги натижасида соҳага татбиқ этилаётган ўзгаришлар, олиб борилаётган ислоҳотлар кўзланган самарани бераётгани йўқ. Бу эса аҳолига сифатли тиббий хизмат кўрсатиш борасида қатор муаммоларни келтириб чиқармоқда. Жумладан, айни пайтда мамлакатимиз тиббиёт муассасалари, марказларнинг расмий сайтларида фойдаланувчилар учун етарли маълумотлар берилмайди. Шунингдек, интерактив хизматлар йўлга қўйилмаган.\nТаҳлиллар шуни кўрсатмоқдаки, тиббиёт марказлари сайтларидан фуқаролар ўзига керакли бўлган 30 фоизгина маълумотни олишлари мумкин. Баъзи муассасаларда бу кўрсаткич 30 фоиздан ҳам паст. Мисол учун, Республика ихтисослашган эндокринология илмий-амалий тиббиёт марказининг шу кунгача сайти йўқ, Республика ихтисослаштирилган онкология ва тиббий радиология илмий-амалий тиббиёт марказининг сайти эса етарлича ишламайди. Қолаверса, ушбу манзилда фойдаланувчилар учун зарур маълумотлар кам. Хўш, нега юртимиздаги кўзга кўринган тиббиёт масканлари бу борада ҳали ҳам оқсамоқда?\n— Тиббиёт муассасаларида АКТ бўйича мутахассис етишмаслиги бунга энг асосий сабаб, — дейди Ҳусан Бердиев. — Борлари ҳам талабга жавоб бермайди. Шу боис мутахассисларни тайёрлаш, борларини қайта ўқитиш, малакасини ошириш зарур. Шу мақсадда яқинда Россиянинг Санкт-Петербург шаҳрида бўлиб, у ердаги йирик тиббиёт клиникаларининг илғор тажрибаларини ўрганиб қайтдик. Малакали шифокорларнинг қабул жараёнларида муҳим маълумотларга эга бўлдик. Тан олиш лозим, улардан ўрганадиган жиҳатларимиз, тиббиётимизга татбиқ этишимиз лозим бўлган лойиҳалар жуда кўп. Ўйлайманки, яқин келажакда мамлакатимиз тиббиёти ҳам мазкур йўналишда яхши натижаларни қўлга киритади.\nЭлектрон рецептлар қачондан берилади?\nДори воситаларини электрон рецептлар асосида чакана реализация қилиш «Электрон соғлиқни сақлаш» тизимини яратиш доирасидаги муҳим лойиҳалардан бири. Бу қулайлик ёрдамида онлайн-навбат, электрон ҳужжатлар айланиши ва бошқа интеграциялашган ахборот тизимлари ва маълумотлар базаларини жорий этиш орқали соҳани босқичма-босқич рақамлаштириш кўзланган.\n— Режага кўра, лойиҳани 2020 йилнинг март ойигача Тошкент шаҳрида тажриба асосида, 2021 йил охиригача эса республика бўйлаб жорий этиш белгиланган, — дейди Ҳ. Бердиев. — Электрон рецепт тизими тўлиқ ишга тушиши учун юртимиздаги барча дорихона ва уларнинг филиалларида глобал тармоққа кириш имконини берувчи компьютер ёки бошқа турдаги телекоммуникация тармоқлари билан ўзаро боғланадиган техник воситалар бўлиши талаб этилади. Бироқ бугун дорихоналарнинг ҳаммасида ҳам бундай шароит йўқ. Шу боис бундай муассасаларга лицензия беришда ана шу талаб киритилди. Шунингдек, ҳозирда чет элдан импорт қилинаётган дори воситаларини умумий маркалаш бўйича тизимни соддалаштириш бўйича ишлар олиб борилмоқда. Бу эса лойиҳани тезроқ йўлга қўйиш имконини беради.\nХулоса ўрнида шуни айтиш мумкинки, мамлакатимиз тиббиёт тизимига «Электрон соғлиқни сақлаш» тизимини жорий қилиш жараёнида ҳал қилиниши лозим бўлган масалалар, муаммолар талайгина. Аҳоли эса бу борадаги яратилган шароитлардан ҳозирча кўнгли тўлаётгани йўқ. Мавжуд камчиликларни тезроқ ҳал этиш эса юртдошларимизга янада сифатли тиббий хизмат кўрсатиш имконини беради.


Жорий йилнинг январь – июнь ойларида ўзлаштирилган хорижий инвестицияларнинг умумий ҳажми 4,8 млрд долларни, шу жумладан тўғридан – тўғри хорижий инвестициялар - 3,2 млрд долларни ва давлат кафолати остидаги хорижий кредитлар - 1,6 млрд долларни ташкил этди.\nШу билан бирга, асосий капиталга киритилган тўғридан - тўғри хорижий инвестициялар ҳажми 2,6 млрд долларни ташкил этиб, 2019 йилдаги шу кўрсаткичга нисбатан 1,2 маротаба ўсиш суръати кузатилди. Тўғридан - тўғри хорижий инвестицияларнинг умумий инвестиция ҳажмидаги улуши 29,5% гача ўсди.\nШу билан бирга, минтақавий аҳамиятга молик лойиҳаларга тўғридан-тўғри хорижий инвестиция ва кредитларни жалб қилишнинг ўсиш тенденцияси мустаҳкамланди ва ҳисобот даврида 2 млрд долларни ташкил этиб, 2019 йилнинг шу даврига нисбатан 1,05 баробарга ошди. Умумий сумманинг 1,6 млрд доллари асосий капиталга йўналтирилди. Ҳудудий лойиҳалар доирасида инвестицияларни ўзлаштириш ҳажми тўғридан-тўғри хорижий инвестициялар умумий ҳажмининг 62,3 фоизини ташкил этди.


Иш бор - ҳақ оз\n18 май 2021, Тошкент вақти: 06:58\nДушанбедаги иш ярмаркасига умид билан борган билагида кучи бор эркагу аëллар бу ерни руҳи тушган ҳолда тарк қилганларини айтадилар.\nТожик расмийлари иқтисодий бўҳрон таъсирини камайтириш мақсадида Душанбе шаҳрида ҳафтада бир марта аҳоли учун бўш иш ўринлар ярмаркасини ташкил этмоқда. Аммо бу ерга келганларнинг аксари¸ ҳафсаласи пир бўлиб кетмоқда.\nТожикистон Меҳнат ва аҳолини ижтимоий ҳимоялаш вазирлиги томонидан ташкил этилган ярмаркада 3 апрел куни 3534 та бўш иш ўрни кўргазмага қўйилди. Маълумотларга кўра, бу ярмаркада 2140 нафар иш изловчи қатнашди.\nКўргазмага келганларнинг аксарияти Россияда ишсиз қолиб, ватанига қайтган эркаклар бўлиб чиқди.\nУлардан бири - 34 ёшли Жумабой Ниёзмамадов Сўғд вилоятининг Мастчоҳ туманидан Душанбе шаҳрига иш ахтариб келган.\n“Иш топдингизми?” дея мурожаат қилдик асл касби дурадгорлик бўлган Жумабойга.\n- Ҳа, иш бор, лекин бу маошга ишлагандан кўра, бир қоп писта олиб сотсам, яхшироқ даромад кўраман. 150- 300 сомоний (тақрибан 40-80 доллар – таҳр.) бу қандай маош, бир тўйиб овқатланишга етмайди-ку, дейди Жумабой.\nСуҳбатдошимиз Россия шаҳарларининг бирида қурилишда ишлаганини, аммо йил бошида ишсиз қолиб, ватанига қайтганини айтади.\n- Россияда иш йўқ эмас, бор. Аммо аввалгидек маошлар йўқ-да. Масалан, шу ерда таклиф қилинаётган пулни у ерда бир кун-ярим кунда ишлаб топса бўлади. Агар бу ердаги ишлар учун ҳақ шундай бўлса, илож йўқ, яна қайтиб кетамиз, дейди Жумабой.\nИш топиш илинжида келганлар орасида аёлларни ҳам учратиш мумкин.\nЎзини Зарина Қурбонова деб таништирган суҳбатдошимиз мутахассислиги бўйича ҳамшира экан.\n- Мен ишлаётган шифохонада маош камлиги учун ярмаркага келгандим бирорта бойроқ ширкатлардан иш топаманми¸ деб.\nЛекин бу ерда фақат давлат тасарруфидаги ташкилотлар қатнашаётган экан. Улар таклиф этаётган ойликка ҳеч ким ишламайди. Ундан кўра Афғонистонга бориб ишласак, яхшироқ, дейди Зарина.\n“Нега Афғонистонга?” дея ажабланиб сўраймиз суҳбатдошимиздан.\n- Афғонистонда шифокорларга эҳтиёж катта экан ҳозир. Менинг танишларим бориб ишлашаяпти. Ойига 800-1000 доллар олишаяпти.\nМен бу ерда иш тополмаяпман. Энди Афғонистон элчихонасига бориб, ҳужжат расмийлаштирмоқчиман. Бу ярмаркаларда кўрсатилган маошлар руҳимни тушириб юборди. Иш топмадим, дейди Заррина.\nКўргазмада тожикистонликларга чет элда ишлаш бўйича ҳам таклифлар бўлди.\nТожикистон Меҳнат ва аҳолини ижтимоий ҳимоя қилиш вазирлиги масъули Сафарали Ҳакимовнинг маълум қилишича, бугунги ярмаркада иш билан таъминланган 143 кишининг 20 нафари Россияда ишлаш учун йўлланма олган.\nУлардан бири душанбелик тажрибали ҳайдовчи Мирсаид экан.\n- Ҳозирча йўлланма олдик, бу ҳали иш топдик дегани эмас. Янги ҳафтадан бу корхонанинг шартномалари билан танишамиз.\nАгар шартнома шартлари мени қониқтирса, албатта борамиз. Камаз ҳайдовчиси бўлиб ишлаймиз. Ойлик маоши ёмон эмас, 25 минг рубл (тақрибан 750 доллар – таҳр.) экан, дейди Мирсаид.\nАбдумуталлиб исмли суҳбатдошимиз эса Россия корхоналари таклиф этаётган ишларга кўпам ишонмасликни айтади:\n- Мана, болалар боришди - аниқ адрес йўқ. Шофёрлик учун бизнинг одамларга эски техника беришаяпти. Ўшанга кўпчилик алданиб қайтаяпти, яна бу ерда кўрсатилган ойлик у ерга умуман тўғри келмайди, шунинг учун у ерга боришнинг фойдаси йўқ, дейди Абдумуталлиб.\nТадбирга келган суҳбатдошларимизнинг кўпчилиги ҳукумат томонидан бугун ва бундан аввал ташкил этилган бўш иш ўринлар ярмаркаси шунчаки хўжакўрсинга ташкил этилаётганини айтдилар.\n- Тўқларнинг оч билан нима иши бор? Бунақа ярмаркаларда қатнашиб, вақт бой бергунча, Россияга жўнаганим яхши, дейди исмини айтмаган бир суҳбатдошимиз.\nАммо 60 ёшга кирган Қиёмиддин ота мазкур тадбирдан мамнунлигини яширмайди.\n- Мен бир қурилишда қоровул эдим. Мана, уч ойдан бери иш ахтараман. Бугун шу ярмаркадан топдим. Энди кампиримдан гап эшитмайман чоғи.\nОйлиги ҳам ёмон эмас - 180 сомоний (тахминан 50 доллар – таҳр.), кампирим икковимизга етади. Яна кампиримнинг пенсияси ҳам бор, дейди отахон.\nТожикистон Меҳнат ва аҳолини ижтимоий ҳимоя қилиш вазирлиги расмийларининг билдиришича, бугун Тожикистонда 40 мингга яқин ишсиз расман қайдга олинган.\nАммо норасмий маълумотлар бўйича¸ 7 миллион аҳолига эга мамлакат ишга яроқли аҳолисининг 30 фоиздан ортиғи айни кунда ишсиз.


Трамп Обаманинг Путин билан муносабат ўрната олмагани сабабини тушунтирди Haqida.net\nHome Dunyo Трамп Обаманинг Путин билан муносабат ўрната олмагани сабабини тушунтирди\nТрамп Обаманинг Путин билан муносабат ўрната олмагани сабабини тушунтирди\nАҚШ президенти Дональд Трамп аввалги президент Барак Обамадан фарқли равишда, у ва Россия президенти Владимир Путин ўртасида ажойиб муносабатлар ўрнатилиши мумкинлигини айтди. Трампнинг айтишича, Обама “кимё”га эга эмаслиги сабабли буни уддалай олмаган.\n“Фикримча, менда президент Путин билан ажойиб муносабатлар ўрнатилиши мумкин ва бу иккала томон учун ҳам ажойиб бўлади. Ҳиллари бунга уриниб кўрди, бироқ муваффақиятсизликка учради. Бу ҳақда ҳеч ким гапирмаяпти… У аҳмоқона “қайта юкланиш” тугмасини яратди ва ўзини кулгуга қўйди”, деб айтди Трамп.\nТрамп бунда собиқ давлат котиби Ҳиллари Клинтон Россия ташқи ишлар вазирига “қайта юкланиш” рамзий тугмасини туҳфа қилганини назарда тутган. Унда русча “перезагрузка” сўзи ўрнига “перегрузка”, яъни “ҳаддан ортиқ юклаш” деб ёзилган бўлган.\n“Обама ҳам бу борада муваффақиятсизликка учради. Уддалай олмади, чунки “кимё” бўлмаган. Улар орасида тўғри “кимё” бўлмаган. Биласизми? Мен буни тушунаман, чунки менда ҳам баъзи одамлар билан “кимё” йўқ. Масалан, сизлардан баъзиларингиз билан”, деб юзланган Трамп ОАВ вакилларига.\n“Обамада Путин билан нотўғри “кимё” бўлган. Ҳиллари ҳақида гапирмаса ҳам бўлади, у буни умуман эплолмасди”, деб қўшимча қилган Трамп.\nТрамп “кимё” деганда кимёда моддаларнинг бир-бири билан реакцияга киришиш-киришмаслигини назарда тутган бўлиши мумкин.\nПластик картадан кичикроқ. Японлар энг митти смартфонни сотувга чиқарди\nHamma Ko’rsin! Bu ma’lumot maxfiy hisoblangan… 3 948 views


Ўртасаройдаги карантин зонасига гиёҳванд модда олиб кирмоқчи бўлган шахс қўлга олинди - Zamin.uz\nЎртасаройдаги карантин зонасига гиёҳванд модда олиб кирмоқчи бўлган шахс қўлга олинди\nХабар қилинишича, Юқори Чирчиқ тумани Ўртасарой карантин шаҳарчасида хизмат олиб бораётган вилоят ИИББ тезкор ходимлари томонидан, карантин шаҳарчасининг қурилиш ҳудудида ёлманма хизматчи бўлиб ишловчи 25 ёшли Т.А. назорат ўтиш жойида белгиланган тартибда кўздан кечирилганда, унинг ёнидан қоғозга ўралган, (экспертиза хулосасига кўра) оғирлиги 2,83 гр марихуана гиёҳвандлик моддаси борлиги аниқланиб, холислар иштирокида далилий ашё сифатида олинган.\nҲолат юзасидан Юқори Чирчиқ тумани ИИБ ТБ томонидан Т.А.га нисбатан ЖКнинг 276-моддаси 1-қисми билан жиноят иши қўзғатилган.\nМаълумот учун, ЖКнинг 276-моддаси 1-қисми – гиёвандлик воситалари, уларнинг аналоглари ёки психотроп моддаларни ўтказиш мақсадини кўзламай, қонунга хилоф равишда тайёрлаш, сақлаш, эгаллаш, ташиш ёки жўнатишни назарда тутади.\nУшбу жиноят БҲМнинг 50 бараваригача миқдорда жарима ёки 360 соатгача мажбурий жамоат ишлари ёки 3 йилгача ахлоқ тузатиш ишлари ёхуд 1 йилдан 3 йилгача озодликни чеклаш ёки 3 йилгача озодликдан маҳрум қилиш билан жазоланади. “Замин” янгиликларини “Инстаграм”да кузатиб боринг


Левандовски ва Коман «Бавария» машғулотида муштлашиб кетишди\n«Бавария»нинг бугунги машғулотида нохуш воқеа юз берди.\nBild хабарига кўра, яримҳимоячи Кингсли Коман ва ҳужумчи Роберт Левандовски ўртасида зиддият юзага келган. Дастлаб футболчилар айтишиб қолган, сўнгра муштлашиб кетишган. Уларни Никлас Зюле ва Жером Боатенг ажратиб қолишган.\nФутболчилар ўртасидаги жиддий можарога қарамай, бош мураббий Нико Ковач ҳеч қандай чора кўрмаган ва уларни машғулотдан ҳайдаб юбормаган. Бу эса қолган жамоа аъзоларини таажжубга солган.\nЖорий мавсумда Коман 22та ўйин ўтказиб, 6та гол урган ва 2та голга ҳаммуаллифлик қилган. Левандовски ҳисобида 39та ўйинда урилган 35та гол ва 13та голли узатма бор.


АМАЛИЙ ТАДҚИҚОТЛАР ТЎПЛАМИ — Nargis.uz\nЖурналистларнинг хавфсизлиги ва ҳуқуқни муҳофаза қилиш органлари билан ҳамкорлиги масалалари.\nМазкур тўплам «ЖУРНАЛИСТЛАРНИНГ ХАВФСИЗЛИГИ ВА ЎЗБЕКИСТОН ОАВДА ЖАЗОЛАНМАСЛИК МУАММОЛАРИ» лойиҳаси доирасида тайёрланди.\nЛойиҳа ЮНЕСКОнинг Ўзбекистондаги ваколатхонаси, Журналистларни қайта тайёрлаш маркази билан ҳамкорликда, Буюк Британия ҳукуматининг молиявий кўмагида амалга оширилмоқда.\nКаримов А.А., ЎзДЖТУ халқаро журналистика факультетининг декани, ф.ф.н., доцент;\nБобожонова Г.Н., Ўзбекистон журналистларни қайта тайорлаш маркази директори\nМуаллифлар: Анора Содиқова, Наргис Қосимова\nМуҳаррирлар: Гулнора Бобожонова, Наргис Қосимова\nАввалгиси: ГЛОБАЛ ИҚЛИМ ЎЗГАРИШИ ВА ЖУРНАЛИСТИКА


Президент Янукович Украина мухолифати билан музокара қилишга тайёрлигини билдирди\nУкраина Президенти Виктор Янукович якшанба куни аксилҳукумат намойишчилари билан хавфсизлик кучлари ўртасида тўқнашув рўй бериши ортидан мухолифат вакиллари билан учрашувга рози бўлди. Ички ишлар вазирлигига кўра, зўравонликлар оқибатида 70дан ортиқ милиция ходими жароҳатланган, ўнга яқин норози ҳибсга олинган.\nЯнукович душанба куни мухолифат вакиллари билан учрашиб, бўҳронни ҳал қилиш йўлларини муҳокама қилиш мақсадида махсус комиссия тайинланганини маълум қилди.\nЯкшанба куни аксилҳукумат норозилик намойиши иштирокчилари билан милиция ўртасида чиққан тўқнашув икки ой аввал Янукович ҳукуматига қарши норозиликлар бошланганидан бери энг кескин зўравонлик, дея баҳоланмоқда.\nДушанба куни ҳам ҳар жой-ҳар жойда тўқнашувлар даовм этди. Ички ишлар вазирлигига кўра, зўравонликлар оқибатида 70дан ортиқ милиция ходими жароҳатланган, ўнга яқин норози ҳибсга олинган.\nКеча Киевнинг Мустақиллик майдонига ўн минглаб одам чиқиб, Украина парламенти ўтган ҳафта қабул қилган аксилҳукумат намойишларини тақиқловчи қонунга норозилик билдирди. Ҳукуматга қарши чиқишлар ўтган йилнинг ноябрида Януковичнинг Европа Иттифоқи билан ҳамкорлик битимини имзолашдан бош тортиши ортидан келиб чиққан эди.\nЯкшанба куни Украина милицияси пойтахт Киевнинг “Динамо” стадиони яқинидаги майдонда митинг ўтказаётган одамларни тарқатиб юбориш учун уларга қарши сув сепадиган қурол, шовқин чиқарувчи гранаталар ва кўздан ёш оқизувчи газ қўллади.\nҚарама-қаршилик пайтида намойишчилар милициянинг бўш автобусини ёқиб юборди.\n"Молотов коктейли" ва ëнаëтган автобуслар\nХабарларга кўра, тўқнашув пайтида икки томондан бир неча одам жароҳат олган.\nОзодлик мухбири намойишчилар “Беркута” махсус бўлинмаси ходимини гаровга олганини хабар қилди.\nУкраина парламентидаги мухолифат депутати Владимир Яворивский одамларни провокацияга берилмай, Мустақиллик майдонига қайтишга чақирганидан кейин намойишчиларнинг бир қисми стадион олдидаги майдонни тарк этди.\nЯкшанба кунги намойиш қатнашчилари милиция ходимларига таёқлар билан ҳужум қилиб парламент биносига бостириб киришга уринди.\nТўқнашувлар рўй беришидан олдин мухолифат лидерларидан бири Виталий Кличко Мустақиллик майдонига йиғилган намойишчилир олдида қилган чиқишида президент имзо чеккан намойиш ўтказишга оид янги қабул қилинган қонунни ғайриқонуний ва “конституцияга зид”, деб атади.\n- Бугун биз жуда муҳим қарор қабул қилишимиз керак. Биринчидан, биз 16 январь куни ҳукмрон Регионлар партияси аъзолари парламентда қабул қилган қонунни ғайриқонуний ва “конституцияга зид” деб эълон қиламиз.\nИккинчидан, биз муддатидан олдин президентлик сайлови ўтказишга чақирамиз ва бу масалада овоз беришимиз керак.\nУчинчидан, бу сайлов эркин ва адолатли бўлиши учун Марказий сайлов комиссияси аъзолари ўзгартирилиши керак, дея баён қилди Виталий Кличко.\nУкраина мухолифати президент Януковични мамлакатда ”диктаторлик режими ўрнатишга уринаётганлик"да айблади.\nПайшанба куни парламент томонидан зудлик билан қабул қилинган янги қонун одамларнинг намойишда маска ва шлемларда иштирок этишини тақиқлайди.\nБундан ташқари намойиш қатнашчиларининг палаткалар ҳамда саҳналар ўрнатиши ман этилган.\nЯнги қонунга риоя қилмаганлар 640 АҚШ долларигача жаримага тортилиши ёки 15 суткагача ҳисбга олиниши мумкин.\nАҚШ ва Европа Иттифоқи Украинанинг янги қонунини “демократияга қарши” дея баҳолади.


Компьютер ўйинларига берилиш касаллик деб эълон қилинди - Zamin.uz\n12:57 / 05.08.2018\n«Эҳтимол, эшитган бўлсангиз керак, Жаҳон соғлиқни сақлаш ташкилоти (ЖСТ) компьютер ўйинига тобеъликни касаллик, деб ҳисобламоқда. Бу гапни эшитиб, ҳазил иборалар ҳаёлингизга келса керакда: «Бизнинг PUBG/«Танк» ўйини ишқибози беморимиз қаерда?». Ҳазил эмас, бундай беморларни ҳозирданоқ мажбуран даволашмоқда. Бир кун келиб оқ ҳалатлилар сизни компьютер ўйинлари сабабли клиникага олиб кетгани келса, бунинг ҳеч ҳайрон қоладиган жойи йўқ. Айрим мамлакатларда шундай қилишаяпти ҳам», — деб ёзмоқда «Terabayt.uz».\nЖСТ компьютер ўйинига берилишни расман касаллик деб тан олди. Хўш нима учун бундай қарорга келинди?\nТашкилот тарқатган маърузада таъкидланадики, ўйин ишқибозлари ўйин частотасини, сеанснинг бошланиши ва тугашини, давомийлигини назорат қила олмай қолади. «Ўйинга берилиш» диагнози кишида бир йил мобайнида шундай ҳаёт тарзи кузатилса қўйилади ва бу кишига бошқа соҳалардаги фаолиятида ҳалақит беради. Дунё бўйича ушбу муаммога жуда жиддий қаралмоқда. Масалан Лондондаги касалхоналарнинг бирида яқинда тармоқлар касаллигига йўлиққанларга мўлжалланган наркология маркази очилди. У ерда компьютер ўйинларига берилган беморларни даволаш билан шуғулланилади.\nБиласизми, Хитойда 350 миллион нафар геймер бор, бу АҚШ аҳолисидан ҳам кўп, дегани. Хитой ҳукумати ушбу муаммони «учинчи опиум уруши» деб атамоқда.\nХитойлик ота-оналар ўсмирларнинг ўйинга тобелигини турли йўллар билан даволашга ҳаракат қилмоқда. У ерда оғир меҳнат қилдириб даволайдиган тарбиявий муассасалар жуда оммалашиб бормоқда.\nЎйинга тобеъликга қарши курашда яна бир ўзига хос чора, бу хакерларни ёллашдир, дейилади хабарда. Масалан, хакерлар замонавий онлайн-ўйинларда мавжуд бўлган виртуал мукофотларни ўчириб юборади ва геймернинг ҳафсаласини пир қилиб, уни ўйиндан совутишга ҳаракат қилади. “Замин” янгиликларини “Инстаграм”да кузатиб боринг\n15-01-2018, 18:15, Технология\nХитойлик дастурчилар яратган вирус 250 млн дан кўпроқ компьютерни зарарлади\n4-06-2017, 23:01, Технология\n29-11-2016, 17:48, Технология\nWhatsApp компьютер дастурини тақдим этди\n12-05-2016, 13:07, Технология\n5-09-2015, 19:52, Технология\n25-05-2015, 12:46, Технология\nБугун, 11:03, Авто


АҚШнинг Ироқдаги элчихонасига бир нечта ракета учирилди\n13 Mart 12:37 НОВОСТИ\nАҚШ ИИҚК ИРОҚ ОТИШМА ПОРТЛАШ РАКЕТА ЭЛЧИХОНА\nИроқда, мамлакат шимоли-ғарбидаги Эрбилга бир неча ракета учирилди. Ракеталар АҚШ консуллиги яқинига келиб тушди.\nБу ҳақда The Jerusalem Post хабар бермоқда.\nЭрбиль губернатори Омед Хошнавнинг сўзларига кўра, ҳудудга бир нечта ракета тушган. Унинг таъкидлашича, нишон Америка консуллиги ёки шаҳардаги аеропортми, ҳозирча маълум эмас.\nИроқ ахборот агентлиги (INA) маълумотларига кўра, ҳужум пайтида 5 та портлаш овози эшитилган.\nИжтимоий тармоқларда ҳудуддаги воқеа акс этган видеолар тарқалмоқда.\nСоғлиқни сақлаш вазирлиги маълумотларига кўра, ҳужум оқибатида жабрланганлар ва ҳалок бўлганлар ҳақида маълумот йўқ .\nЭрон оммавий ахборот воситаларининг хабар беришича, ракета ҳужуми ўтган ҳафта Исроил ҳарбий-ҳаво кучлари томонидан Суриядаги Ислом инқилоби қўриқчилари корпусининг (ИИҚК) икки эронлик зобити ўлдирилгани учун ўч бўлиши мумкин.\nТошкентдаги сирли ёнғинлар


Уюшмани ташкил қилган, Уюшма Аъзоларининг Умумий Мажлиси томонидан ўрнатилган тегишли миқдорда ҳамда тартибда таъсис бадалларини киритган юридик шахслар. Таъсисчилар таъсис бадаллари киритилган пайтдан бошлаб, улар давлат рўйхатидан ўтганларидан кейин Уюшма аъзоларига айланадилар. Айни пайтда Уюшма аъзолари СП ЗАО «Ўзбек Лизинг Интернейшнл А.О.» ва «ZАMIN-INVEST» МЧЖ ҳисобланади.\nбулар Уюшма уставини тан олган, Уюшманинг устав ҳужжатлари талаблари ҳамда кириш пайтида тасдиқланган Уюшма Аъзоларининг Умумий Мажлиси қарорларига мувофиқ кириш бадалини тўлаган исталган юридик шахслар бўлиши мумкин.\nбулар Уюшма Уставини тан олган, Уюшмага Мувофиқлаштирувчи Кенгаш қарори билан кирган маҳаллий ҳамда халқаро тижорат ва нотижорат ташкилотлари бўлиши мумкин. Уюшманинг фахрий аъзолари мажбурий тартибда бадал киритмайдилар, бироқ бунга ҳуқуқлари бор. Фахрий аъзолар Уюшма Аъзоларининг Умумий Мажлисида қатнашиш ҳуқуқидан ташқари Уюшма аъзоларининг барча ҳуқуқларига эга.


16 апрель, 2021, 20:30\nТеглар:Реал Мадрид | Барселона\nSPORTS.uz бу сафар дунёнинг энг «бели бақувват» клубларини таништириб ўтади.\nТаниқли «Forbes» нашри ўзининг қизиқарли маълумотлари билан доимо ўқувчилар диққат марказида туради. Эътиборлиси шундаки, 17 йилдан бери ушбу нашр футбол оламидаги энг бадавлат клублар рўйхатини ҳам эълон қилиб келмоқда. «Трансфермаркт»дан фарқли ўлароқ, «Forbes» жамоани эмас, клубнинг умумий қийматини ҳисоб-китоб қилади. Тўғри, бу рақамларнинг барчаси тахминий кўринишда, аммо ҳақиқатга яқин эканлигини аниқ. Сўнгги йилларда футбол клубларининг нархи 30 фоизга қадар кўтарилди. Инвесторлар чарм тўп орқали катта пул ишлаб олиш мумкинлигига ишонч ҳосил қилган кўринади...\n«Реал» сурилишга мажбур\n«Барселона» 17 йил ичида илк бор рўйхатда биринчи поғонани эгаллади. Бундан аввалги 16 йил ичида энг кўп ғалабани «Манчестер Юнайтед» (11 маротаба) қўлга киритган бўлиб, кейинги ўринни «Реал Мадрид» (5) эгаллаб турибди. Ҳозирда, икки испан грандлари ўртасидаги фарқ катта эмас. Каталония клуби 4,76 миллиард долларга баҳоланган. Мадрид клуби бўлса, 4,75 миллиард доллар қийматга эга.\nЭътиборлиси шундаки, «Барселона» Лионель Месси билан жанжал фонида ҳам қимматлашга муваффақ бўлди. Футбол оламидаги энг катта маош олувчи футболчи «Барселона»ни ўзини қўйиб юбормагани учун судга бергани йўқ, аммо клуб президенти - Бартомеуни истеъфога чиқариб юборди. Унинг кетиши клуб ички муаммоларини ташқарига сизиб чиқишига сабаб бўлди. Қарзлар тобора катталашиб бормоқда. Шунга қарамай, бундан икки йил аввалги натижаларга нисбатан ўсиш кузатилди.\nТўғри, пандемия сабабли молиявий қийинчиликлар пайдо бўлди, аммо клубларнинг халқаро миқёсидаги қиймати жадаллик билан илдамламоқда. Футбол ташкилотлари турнирлар сабабли катта зарар кўраётган бўлсада, тез орада ҳаммаси ўз изига тушиб кетиши тахмин қилинмоқда.\nДунёнинг энг бадавлат 20 клубининг ўтган мавсумдаги умумий даромади 441 миллион долларни ташкил этди. Жорий мавсумда, бу сумма нақд 70 фоизга қисқариб кетиши тахмин қилинмоқда. Учрашувларга мухлисларнинг киритилмаслиги сабабли, Европанинг энг қудратли клублари миллионларни бой бермоқда. Хўш, «Топ-20»дан қайси клублар ўрин эгаллаган?\n- Сўнгги икки йил ичида энг қимматлаган жамоа ПСЖ бўлиб чиқди. Франция чемпионатининг амалдаги чемпиони 129 фоизга қимматлади. Бу кўрсаткич бобида кейинги поғоналарни «Боруссия Д» (112 фоиз) ва «Ливерпуль» (88 фоиз) эгаллаб турибди.\n- 11 бор «Forbes» томонидан энг қиммат клуб, деб эълон қилинган «Манчестер Юнайтед» 4-поғонага тушиб кетди. Англиянинг «Ливерпуль ва «Манчестер Сити» клублари тез орада «қизил иблислар»га етиб олиши мумкин.\n- «Топ-20» дан фақат Европа клубларигагина жой топилди. 19 жамоа кучли бешлик аъзолари. Голландиянинг «Аякс» клуби ушбу рўйхат сўнгида кўриниш бермоқда. Амстердам жамоаси тўғри йўлга қўйилган иш сабабли бугунги рўйхатдан ўрин эгалламоқда.\n- Барча спорт клубларини ҳисобга олган холда тузилган рўйхатда «Барселона» 4 ўринни эгаллади. Бу борада мутлақ етакчиликни Америка футболи оламидаги энг машҳур «Даллас Ковбойз» клуби бормоқда. Ушбу клуб 5,7 миллиард долларга баҳоланган.\n«Реал» ҳомийлар билан ишлашда тенгсиз!\nФутбол клубларининг асосий даромади ҳомийларга бориб тақалиши ҳеч кимга сир эмас. Хўш, Европа грандлари учун титул ҳомийлари қанча тўлайди? Ўз логотипини клуб либосида кўриш учун «Эмиратес» яққол пешқадам.\nЭътиборлиси шундаки, авиакомпания Европанинг бошқа грандлари билан ҳал шартнома имзолашга муваффақ бўлган.\nФутбол клублари тузган энг катта ҳомийлик шартномалари («Топ 10»)\n1. «Реал» – Emirates — $82.5 млн, контракт -2022 йилгача\n2. «Манчестер Юнайтед» – TeamViewer — $64.9 млн, 2026 йилгача\n3. «Барселона» – Racuten — $64.8 млн, 2022 йилгача\n4. ПСЖ – Assor – $57 млн, 2022 йилгача\n5. «Арсенал» – Emirates — $56 млн, 2024 йилгача\n6. «Ливерпуль» – Standard Chartered — $55.3 млн, 2023 йилгача\n7. «Челси» – Three — $55.2 млн, 2024 йилгача\n8. «Ювентус» – Jeep — $53.1 млн, 2023 йилгача\n9. «Тоттенхэм» – AIA — $50 млн, 2027 йилгача\n10. «Бавария» – Deutsche Telecom — $35.4 млн, 2023 йилгача\nФлорентина Переснинг уддабуронлиги сабабли «Реал» сайёрамизнинг энг қудратли жамоaси бўлишда давом этмоқда. 2019/20-йилги мавсумда «Реал» турли ҳомийлар ва реклама орқали 424 миллион доллар ишлаб олди. Бу вақт оралиғида «Барселона» 377 миллион доллар даромад қилди. Шунга қарамай, телетрансляциядан келиб тушадиган пуллар бобида Катодония клуби мутлақ етакчи. Улар 2019/20-йилги мавсумда 275 миллион фойда қилишни уддалади. Бунга қадар, ҳеч қайси клуб бу суммани қайд этмаган.


27 Сентябрь 11:20\n«Бу тарихий сана шуни кўрсатадики, халқингиз миллат сифатида бирлашган ва бунёдкорлик руҳи баланд. Бу Туркманистон давлатчилиги ва барқарорлигини янада мустаҳкамлашда муҳим аҳамиятга эга. Сизнинг доно раҳбарлигингиз туфайли замонавий Туркманистон ижтимоий-иқтисодий модернизация ва бетараф давлат сифатида халқаро майдонда ўз мавқеини мустаҳкамлаш борасида катта ютуқларга эришди», - дейилади телеграммада.\nҚасим-Жомарт Тоқаев, шунингдек, йиллар давомида Қозоғистон-Туркманистон стратегик ҳамкорлиги кўп асрлик дўстлик, яхши қўшничилик ва ўзаро қўллаб-қувватлаш руҳида ривожланиб бораётганини таъкидлади.\n«Ушбу қутлуғ кунда сизга масъулиятли давлат хизматида ва қардош Туркманистон халқида муваффақиятлар тилайман», - дейилади телеграммада.\n#Табрик #Марказий Осиё


Дунё ва Ўзбекистон: Жаҳон Банки пулларини кимлар ўмараяпти? - BBC News O'zbek\nКамбағал мамлакатларга ажратилган маблағларнинг бир қисми Сингапур ва бошқа офшорларга бориб тушаяпти\nКамбағал мамлакат Жаҳон Банкидан йўллар ва сув қувурларини таъмирлаш ёки коррупцияга қарши курашга йўналтирилган молиявий ёрдам олиши билан орқа-олдига қарамай валюта совуришни бошлайди.\nБу маблағлар тўғридан-тўғри офшорларга оқиб боришини аниқлашди иқтисодий таҳлилчилар. Ҳамма вариантларни кўриб чиққан тадқиқотчилар шундай хулосага келдилар: ёрдамларнинг бир қисмини ҳокимият тепасида ўтирганлар "еб юборадилар". Камбағал мамлакатларда ёрдамнинг ўртача 7,5 фоизи, қашшоқ мамлакатларда эса бундан икки баробар кўп - 15 фоизгача молиявий кўмак талон-тарож қилинади.\nУч иқтисодий таҳлилчи, улардан бири Жаҳон Банки ходими, ўз ўрганишлари хулосаларини банкка тақдим қилганлар. Бу хулосалар муҳокама этилиши, сўнг нашр этилиши мўлжалланган, ноябр ойига бориб ҳаммаси тайёр бўлган эди.\nАммо дунё ушбу тадқиқот ҳақида феврал ойига келиб бохабар бўлди. Икки нуфузли нашр - Economist ва Financial Times тадқиқот эълон қилинмагани сабабини Жаҳон Банкининг бош иқтисодчиси Пенни Голдбергнинг бу лавозимда бир ярим йил ҳам ишламай кетиб қолгани билан боғлашди.\nИкки нашр иқтисодий таҳлилчилар тадқиқотида нималар ёзилганини эълон қилдилар. Матбуотдаги шов-шув ўз таъсирини кўрсатди: бошида тадқиқот ҳаммуаллифларидан бири "Хорижий ёрдамларнинг элиталар томонидан ўзлаштирилиши. Офшор ҳисоб рақамларининг гувоҳликлари" деб ном қўйилган ҳужжатнинг қораламаси матнини эълон қилди. Бунинг ортидан эса Жаҳон Банки ҳам ортиқча гап-сўзсиз тадқиқотни ўзининг расмий веб-сайтига жойлаштирди.\n"Воқеалар шиддат билан ривожланмоқда - ҳозиргини бизнинг ишимизни Жаҳон Банкининг сайтига жойлаштиришди", - деб хабар тарқатди "Твиттер"да Йорген Андерсон.\nЖаҳон Банкидан айтишларича, ҳужжатни эълон этишни тақиқлашмаган. Фақат бу тадқиқотда келтирилган хулосаларнинг асосли экани борасида гумонлар юзага келгани учун нашр этилишини ортга суриб туришга қарор қилганлар. Пенни Голдберг ўзининг истеъфоси борасида умуман изоҳ бермаган. Блумберг агентлиги тарқатган хабарга кўра, банк раҳбари Дэвид Малпасс ўз ходимларига йўллаган электрон мактубида Голдбергнинг Йел Университетига қайтаётганини маълум қилган ва "банкка олий даражадаги илмий тадқиқот тақдим этишга бўлган кучли иштиёқи учун" Голдберг хонимга миннатдорлик билдирган.\nЎғирлашадими ёки ўзи сизиб чиқиб кетадими?\nАндерсон ва унинг ҳамкасби узоқ йиллар мобайнида жаҳон бозорида нефт нархининг ошиши билан нефт ишлаб чиқарадиган мамлакатлардан офшорларга пул оқими қандай кечиши феноменини ўрганганлар. Жаҳон Банки иқтисодчиларидан бири скандинавиялик иқтисодий таҳлилчиларнинг иши билан қизиқиб қолган ва уччовлари шунга ўхшаган лойиҳа бошлаганлар: халқаро кўмак олган мамлакатлардан ҳам офшорларга пул оқими кўпаймайдими?\nУлар Жаҳон Банкининг кредит ва грантларига бошқаларга нисбатан ҳам кўпроқ муҳтож бўлган йигирмадан ортиқ мамлакатдан оқиб чиқаётган валюта оқимлари билан боғлиқ маълумотларни ўрганганлар. Маълум бўлишича, бу мамлакатлар салмоқли маблағ - ЯИМининг 1 фоизидан кўпроқ молиявий ёрдамни олиши билан бу мамлакатдан офшорларга пул оқими кўпаяди. Олинган маблағнинг ўртача 7,5 фоизи. Аммо бундан ҳам кўп пуллар талон-тарож қилиб юборилаётган ҳолатлари аниқланган.\n"Бу энг кам миқёс - бунда фақат хориждаги банк ҳисобига ўтказилган маблағларгина ҳисобга олинган. Бу ерда кўчмас мулк, қимматбаҳо буюм ва бошқаларга сарфланган маблағлар акс этмаган", - дейилади тадқиқотда.\nГолдберг (ўнгда) уч халқаро институт бош иқтисодчилари триосига кирган. Лоранс Бун Иқтисодий ҳамкорлик ва тараққиёт ташкилоти(OECD)нинг, Гита Гопинат(ўртада) эса Халқаро Валюта Жамғармаси бош иқтисодчиси\nЖуда қашшоқлашиб қолган мамлакатларга кўпроқ ёрдам беришга ҳаракат қилинган, агар молиявий кўмак мамлакат ЯИМининг 3 фоизигача етса, берилган маблағнинг 15 фоизгачаси четга сизиб чиққани кузатилган.\n"Хато қилмасдан айтиш мумкинки, кўмак ажратилган вақтларда офшорларга валюта оқиб чиқишидан наф кўрадиганлар иқтисодий элита вакиллари ҳисобланадилар. Келаётган ёрдам оқимининг пул чиқиб кетиш оқимига қандай айланиши механизмини аниқлаш мураккаб, лекин энг равшани ва ҳақиқатга яқин версия шуки ажратилган маблағларни сиёсатчилар ва амалдорлар ўзлаштириб юборадилар", - деган хулосага келганлар тадқиқотчилар.\nВа маблағлар четга қонуний асосда чиқиб кетмаганини исботлашга ҳаракат қилганлар.\nБиринчидан, камбағал мамлакатдан четга пул оқимлари кўпайган вақтда Цюрих, Люксембург, Сингапур ёки Кайман ороллари каби банк сирларининг сокин соҳиллари танланади, жаҳон молиявий марказлари ҳисобланишига қарамасдан, Лондон ёки Нью-Йоркдаги банкларга пул бориб тушмайди.\nИккинчидан, пулларни Жаҳон Банки лойиҳаларига бош қўшган компаниялар ўзларининг солиқ тўловларини қонунга мослаштириш учун олиб чиқадилар, деган тахмин нотўғри. Тадқиқот муаллифлари Жаҳон Банкининг халқаро ҳисоб-китоблар статистикасини ўрганиб чиққанлар.\nОфшорга пул чиқиб кетишининг эҳтимолий сабабларидан бири - тижорат ва марказий банклар портфеллари балансидаги ўзгаришлар ушбу тадқиқотда эътиборга олинмаган, бу ерда фақат номолиявий ташкилотлар ва жисмоний шахсларнинг пул ўтказмалари ўрганилган.\nТадқиқотда 22 мамлакатдаги вазият ўрганилган: Қирғизистон, Арманистон, Афғонистон, Буркина-Фасо, Бурунди, Гана, Гайана, Гвинея-Бисау, Замбия, Мавритания, Мадагаскар, Мозамбик, Малави, Мали, Нигер, Руанда, Сан-Томе ва Принсипи, Сьерра-Леоне, Танзания, Уганда, Эритрея ва Эфиопия.\nБу мамлакатлар танланганининг сабаби - уларга ажратилган маблағлар иқтисодиёти миқёсига солиштирганда салмоқли бўлган, маҳаллий банк тизими етарли даражада ривожланмаган, баъзиларида умуман йўқ, шунинг учун пул сизиб чиқиши яхши кўзга ташланади. Нисбатан ўзига тўқ мамлакатлар учун Жаҳон Банки ажратган пул денгиздан томчи ва шунинг учун ҳам бундай мамлакатлардан офшорларга пул чиқиб кетаётганини аниқлашнинг деярли имкони йўқ.\nМуаллифларга кўра, улар келган хулосалар бундан олдинги тадқиқотлар хулосаларини тасдиқлайди. Аср бошида қатор иқтисодий таҳлилчилар исботлаган эдилар: катта ташқи ёрдам коррупцияни кўпайтиради, мамлакат ичидаги институтларни яроқсизга айлантиради. хорижий дотацияларга қарам бўлган мамлакатлар дунёдаги энг кам ривожланган ва коррупцияга энг кўп ботган мамлакатлар рўйхатига киради.\nЎзбекистон: Мирзиёевнинг қудратли идораси коррупцияни йўқота оладими? O'zbekiston\nЎзбекистон ё Ангола: президент қизлари жиноятларида Ғарб қўли нақадар катта? O'zbekiston, Gulnora Karimova\nСўнгги янгиланиш: 24 сентябр 2020


Пушкин номидаги кутубхона Ўзбекистон Миллий кутубхонаси филиали мақомига эга бўлди - zarnews.uz\nПушкин номидаги кутубхона Ўзбекистон Миллий кутубхонаси филиали мақомига эга бўлди\nВилоят А.Пушкин номидаги ахборот кутубхона марказида капитал реконструкция ишларининг илк босқичи бошланди.\n- Кутубхонамиз Ўзбекистон матбуот ва ахборот агентлиги тасарруфига ўтказилиб, Ўзбекистон Миллий кутубхонаси филиали мақомига эга бўлди, - дейди вилоят кутубхонаси раҳбари Шаҳодат Аҳмедова. – Таъмирлаш ишлари учун маблағ ахборот-кутубхона муассасаларини ривожлантириш Фонди томонидан ажратилди. Кутубхонамиздаги илк таъмирлаш ишлари, яъни иситиш тизимини янгилаш учун 550 миллион сўм маблағ ажратилган. Айни пайтда эски иситиш тизими олиб ташланиб, ўрнига янгиси ўрнатилмоқда. Яқин кунларда бу ерда китобхонлар учун қулай шароитлар яратилади.\nАйтиш жоизки, капитал таъмирлаш ишларининг иккинчи босқичида кутубхонанинг эшик ва ромлари, ташқи кўриниши ўзгаради. Бу ишлар шу йилнинг март-апрель ойларида амалга оширилади. Шундан сўнг кутубхона ички кўриниши ҳам замонавий ҳолатга келтирилади.\nШ.Аҳмедованинг сўзларига кўра, ушбу тадбирлар республикадаги кутубхоналар тизимини яхшилаш дастури асосида амалга оширилаётган бўлиб, бу кейинчалик мамлакатдаги кутубхоналарнинг ягона базасини яратиш йўлидаги ҳаракатлардир.


Банкнинг ўзи қарздор бўлса... - Huquq.uz\nБанкнинг ўзи қарздор бўлса…\n10:30 - 07.12.2021\nБюронинг Қарши тумани бўлими иш юритувида Фуқаролик ишлари бўйича Қарши туманлараро судининг ижро варақасига асосан, даъвогар А.Т.ни АТБ «Агробанк» Қашқадарё вилояти банкининг бошқармаси Қарши филиали фронт-офис Қарши мини банки 1-тоифали мутахассиси лавозимига ишга тиклаш тўғрисидаги ижро ҳужжати мавжуд.\nШунингдек, банкнинг умумий ҳисобда 16 млн. сўм қарздорлиги мавжуд. Қарздор банкка ижро ҳужжатида кўрсатилган талабларни бажариши тўғрисида давлат ижрочилари томонидан бир неча маротаба огоҳлантиришлар берилган.\nУшбу огоҳлантиришлар фойда бермагач, бўлим ходимлари томонидан қарздор банкнинг мол-мулклари хатлаб олинди. Ушбу жараёндан 2 кун ўтиб, даъвогар А.Т. ўз ишига тикланди ва иш ҳақи ҳамда маънавий зарарлари, давлат божи банк томонидан тўлаб берилди.


Россияда ёнғин оқибатида олти нафар ўзбекистонлик ҳалок бўлди - EFFECT.UZ\nРоссияда ёнғин оқибатида олти нафар ўзбекистонлик ҳалок бўлди\n. 12:34 | 06.05.2020\nРоссиянинг Москва вилояти Раменск туманидаги мигрантлар ётоқхонасида электр симларининг носозлиги сабаб ёнғин келиб чиқди. Бунинг оқибатида олти нафар ўзбекистонлик ҳалок бўлди. Қолганлар фожиа жойини тарк этишга улгурган.\nМаълум бўлишича, Дурниха қишлоғидаги ёнғин келиб чиққан мазкур икки қаватли коттеж олдин маҳаллий аҳоли вакилига тегишли бўлган. Бироқ бир неча йил олдин уни тадбиркор сотиб олиб, меҳнат мигрантлари учун ётоқхонага ўзгартирган. Қолаверса, муҳожирлар учун ҳудудга яна бир нечта вагон ҳам ўрнатилган.\nҚайд этилишича, ётоқхонага эллик нафаргача одам сиғиши мумкин бўлган. Изоляция сабаб охирги пайтларда мигрантлар деярли мазкур ҳудуддан ташқарига чиқишмаган.\nЁнғин ҳақидаги хабар фавқулодда хизматларга соат 4:21ла келиб тушган. Аввалига воқеа жойига фавқулодда вазиятлар хизмати ходимлари, сўнгра шифокорлар етиб келишган. Бу пайтга келиб бинонинг иккинчи қавати бутунлай ёниб кетганди. Уч нафар эркак ва уч нафар аёл ҳаётдан кўз юмди. Улар биринчи қаватга қулаб тушган. Ҳалок бўлганлар Ўзбекистон фуқаролари эканлиги аниқланди. Уларнинг ёшлари тахминан 30 ёш атрофида бўлган.\nАйни пайтда терговчилар мигрантларнинг Россия Федерацияси ҳудудида бўлиб туриши қонунийлигини текширишяпти. Коттеж эгаси ҳам сўроқ қилинмоқда.\nУй электр иситгич ёрдамида иситилган, шунинг учун электр симларидаги қисқа туташув ушбу ҳодисани келтириб чиқарган асосий сабаб сифатида кўриляпти. Марҳумларнинг шахси аниқланмоқда.\nРоссия Тергов қўмитаси Москва области бўйича бош бошқармаси раҳбарининг катта ёрдамчиси Ольга Врадий ҳодиса юзасидан жиноий иш қўзғатилганини маълум қилди.\nТошқин суви Туркистон вилоятидан жанубга қараб чекинмоқда\nNamangan va Samarqand “qizil” — yuqori xavfli hududga kiritildi. Karantin yumshatilmaydi


Роналдиньо ўз вақтида “МЮ”га ўтиши мумкин эди\n8 апрель, 2017, 17:45\n“Барселона” клуби ва Бразилия терма жамоасининг собиқ футболчиси Роналдиньо ўз вақтида Англия чемпионатида ҳам тўп суришиши учун имконият бўлганлигини маълум қилган. Бразилиялик футболчига ўшанда “Манчестер Юнайтед” жиддий қизиқиш билдирган экан.\n– Англиядан таклифлар? У ёқдан келган таклифларни жиддий кўриб чиқмаганман. Мен клубни алмаштиришим мумкин эди, аммо “Барселона” раҳбариятига бўлган ҳурматим сабабли қолганман. Англияда ўйнамаганимдан афсусланмайман. Тўғри, у ерда ҳам катта мувафаққиятларга эришишим мумкин эди, чунки Премьер-лига – фантастик турнир ҳисобланади, – дея Роналдиньонинг сўзларини келтиради FourFourTwo нашри.


Жиззахда «Ўзмиллийбанк»нинг янги биноси очилди, мижозлар...\n19.11.2019 10:50 0 1240\nТашқи иқтисодий фаолият «Ўзмиллийбанк» Жиззах бўлимининг тўрт қаватли замонавий биносини фойдаланишга топширишга бағишланган тантанали маросим бўлиб ўтди.\nУнда вилоят, шаҳар ҳокимликлари, ТИФ «Ўзмиллийбанк» Республика бошқаруви раҳбарияти, тадбиркорлар, шаҳар жамоатчилиги вакиллари иштирок этди. Тадбирда ушбу бўлим ташкил топган чорак аср давомида ҳудуд иқтисодиётини ривожлантиришга салмоқли ҳисса қўшиб келаётгани алоҳида таъкидланди.\nБиргина шу йилнинг ўтган даврида банк Жиззах бўлими 49 та лойиҳага 352,7 миллиард сўм кредит ажратди. Ҳозирги кунгача ушбу лойиҳаларнинг 21 таси ишга туширилиб, 2 мингдан зиёд янги иш ўринлари яратилди. Жумладан, банкдан «Арнасой голден текс» масъулияти чекланган жамиятига ажратилган 30 миллиард сўм кредит ҳисобига 323 та иш ўрни яратилди.\nДавлат дастурида белгиланган устувор йўналишларга мувофиқ кичик бизнес ва хусусий тадбиркорликни қўллаб-қувватлашда қулай, тезкор ва самарали молиявий тизимларни жорий этишга эътибор қаратаётган банк бўлими ўз маблағидан ташқари, хорижий молия институтларининг кредит линияларидан ҳам самарали фойдаланмоқда.\nМасалан, «Агромир» МЧЖ томонидан интенсив боғ, мева, сабзавот етиштириш ва қайта ишлашга ихтисослашган Даштобод логистика марказини ташкил этиш учун 8,4 миллион долларлик лойиҳани амалга оширишга Осиё тараққиёт банки маблағи ҳисобидан 5 миллион долларлик кредит берди. Ушбу лойиҳа амалга оширилиши билан 60 та янги иш ўрни яратилди.\nАйни пайтда ушбу банк кредитидан фойдаланиб хориждан замонавий техника ва технологиялар олиб кириб, ўз бизнесини ривожлантираётган, мамлакатимиз иқтисодиёти равнақига салмоқли улуш қўшаётган тадбиркорлар сафи кенгайиб бораётир.\nВилоятда банкнинг вилоят бўлимидан ташқари, Мирзачўл туман, Жиззах саноат ҳудудий филиаллари фаолият кўрсатмоқда. Мамлакатимизда банклар ўртасида ошиб бораётган рақобат шароитида мижозларга қулай ва юқори сифатли банк хизматларини кўрсатиш фаолиятининг энг муҳим йўналиши сифатида такомиллаштирилмоқда.\n«Стратегик режаларимизга мувофиқ ривожланган мамлакатлар банклари тажрибасини ўрганган ҳолда қурилган бино замонавий хизмат технологиялари билан жиҳозланди, —деди ТИФ «Ўзмиллийбанк» вилоят бўлими бошқарувчиси Акмал Боқиев. — Янги бинода мижозларга сифатли хизмат кўрсатиш учун барча қулайликлар мавжуд. Бўлимимиз жамоаси яратилган имкониятлардан самарали фойдаланиб мижозларга янада тезкор ва сифатли хизмат кўрсатади».\nЯнги бинони фойдаланишга топширишга бағишланган тантанали тадбирда Жиззах вилояти ҳокими Эргаш Солиев сўзга чиқди.\nИқтисодиёт бугун, 10:42


Ҳисобварақ-фактуралардаги бош бухгалтер имзоси қаерга «йўқолди» | BUXGALTER.UZ\nНизом билан тасдиқланган ЭҲФнинг янги шакллари билан танишган бухгалтерларда саволлар юзага келмоқда. Нима учун янги шаклларда фақат раҳбарнинг фамилияси назарда тутилган? Бош бухгалтер қайд этилган сатр нима учун олиб ташланган? Энди юридик шахс номидан ҳисобварақ-фактурани имзолашга ким ҳақли?\nВuxgalter.uz илтимосига кўра экспертлар вазиятга ойдинлик киритдилар.\n«Янги технологиялар» ИТМ (роуминг-оператор) ЭҲФни жорий этиш ва уларга хизмат кўрсатиш бўлими бошлиғи Нозим ТЎРАЕВ:\n– Илгари қоғозда расмийлаштирилган ҳисобварақ-фактураларга ҳам бош бухгалтер, ҳам директор ўз фамилиялари олдига албатта имзо қўйишлари керак эди. Қоғоздаги ҳисобварақ-фактуралар шакллари ЭҲФнинг дастлабки шакллари прототипи бўлди.\nБироқ ЭҲА тизимининг техник хусусиятлари ва қонунчилик асосида қабул қилинган қоидалар сабабли электрон ҳужжат юридик шахснинг ЭРИ ёрдамида тузилади ва имзоланади. Шу сабабли бош бухгалтер ва раҳбарнинг фамилиялари қайд этилган сатрлар аввалбошда назарда тутилган аҳамиятини йўқотди – масъул шахсларнинг ҳар бири ўз имзосини қўйиши керак бўлган жойни белгилашга ҳожат қолмади.\nБу ЭҲФнинг янги шаклларини ишлаб чиқувчиларга ҳужжатда маъно жиҳатидан такрорлашларга йўл қўймаслик учун бош бухгалтер сатрини олиб ташлаш имконини берди.\n«Бухгалтерия ҳисоби тўғрисида»ги Қонунга мувофиқ, бухгалтерия ҳужжатларини ким имзолашини айнан у ҳал қилиши сабабли раҳбарнинг фамилиясини қолдирдилар. Ҳужжатни ўқийдиган шахс ташкилот раҳбари ким эканлигини билиши муҳим.\nАслида, бош бухгалтернинг ёки ҳужжатни тузиш ва имзолаш ваколати берилган шахснинг фамилиялари ҳам ҳужжатда қайд этилиши лозим. Аввалбошдан имзо ўз тавсифига кўра уни қўйган шахс ҳақидаги ахборотни акс эттириши керак. У – идентификацияловчи белги. Бинобарин, ушбу ходимнинг фамилияси катакчада – ҳужжат имзоланганини билдириш учун ҳужжатда кўринадиган белгида қайд этилиши керак. Бу амалиётда ишлаши учун ташкилот раҳбарияти e-imzo.uz сайтидан фойдаланиши, офисдан чиқмай туриб энди бош бухгалтер ёки ЭҲФни имзолайдиган бошқа ходим номига юридик шахснинг яна битта ЭРИни олишининг ўзи етарли. Йўриқномани бу ерда ўқинг.\nҲисобварақ-фактураларнинг шакллари ҳамда уларни тўлдириш, тақдим этиш ва қабул қилиш тартиби тўғрисидаги низом билан ЭҲФни имзолаши мумкин бўлган шахслар доираси раҳбар билан чекланмаган. Ҳужжатда айтилишича, юридик шахс номидан ЭҲФ ташкилот раҳбари ёки ташкилот номидан берилган ишончнома ёки бошқа ҳужжат билан ваколат берилган шахслар номига расмийлаштирилган электрон рақамли имзо (ЭРИ) орқали имзоланади.\nҲозирча турли сабабларга кўра кўпгина ташкилотларда барча электрон ҳужжатларни директорнинг ЭРИ билан имзолаш одат тусига кирган. Аслида шундай қилиш ҳам мумкин, бу билан қонун бузилмайди, бироқ ушбу хатти-ҳаракатларни оқлаш ўринсиз. Фикримча, раҳбар имзолашдан олдин ҳатто кўз ташламаган ҳужжатларни раҳбарнинг ЭРИси билан имзолаш контрагентга нисбатан ноҳақлик бўлади. ЭРИ ҳужжатни тузган ва имзолаган шахснинг номини акс эттириши керак. Бу билан раҳбарнинг ўрни ҳеч ҳам камситилмайди.\nЮридик шахснинг ЭРИ номига берилган ходимга раҳбар томонидан ҳужжатни имзолаш ваколати берилганини англатади. Раҳбарнинг тегишли кўрсатмасисиз ташкилотда ҳеч ким юридик шахснинг қўшимча ЭРИни ололмайди. Зеро юридик шахснинг ЭРИ берилгани учун ташкилот счётидан ҳақ тўланмагунча у топширилмайди. Бундай транзакцияни раҳбарнинг хабарисиз амалга ошириб бўлмайди. Бундан ташқари, ЭРИ Давлат хизматлари марказлари орқали олинса, уни олувчи ходимнинг номи кўрсатиладиган ишончнома ҳам керак бўлади.\nТашкилот раҳбари барча электрон ҳужжатлар фақат ўз ЭРИ билан имзоланиши керак деб ҳисобласа, ходимлар ўртасида ролларни тақсимлаш имконини берувчи ЭҲА функционалидан фойдаланиш мумкин:\nбухгалтер ёки ваколатли ходим ҳужжатни тузади;\nдиректор уни кўриб чиқиб, ЭРИ билан тасдиқлайди.\nАфсуски, техник сабабларга кўра ЭҲАнинг барча ахборот тизимларида ва давлат хизматларида ҳозирча бундай имконият йўқ.\n– ЭРИ қўлланадиган ЭҲФга ўтиш билан бош бухгалтер фамилияси қайд этилган сатр ўз долзарблигини йўқотганига тўлиқ қўшиламан.\nБухгалтер ёки бошқа масъул ходим ҳужжатда кўрсатилган барча ахборот ҳақиқатга мувофиқ эканлигини тасдиқлаш учун директор имзоси ёнига ўз имзосини қўйган. Шу тариқа, у назорат функцияларини бажарган.\nЭлектрон ҳужжат айланиши маълумотларни тасдиқлаш ва ҳужжатни имзолаш учун битта рақамли имзо – юридик шахснинг ЭРИни назарда тутади.\n«Бухгалтерия ҳисоби тўғрисида»ги Қонунга мувофиқ, биринчи имзо қўйиш ҳуқуқи доим директорга берилган. Шу сабабли ЭҲФнинг электрон шаклларида унинг фамилиясини қолдирдилар. У ҳужжатни имзолаш ваколати бериладиган ходимларни белгилаши мумкин.\nДиректор ҳужжатни расмийлаштиради, унга биноан бухгалтер, масалан, ҳисобварақ-фактураларни имзолаш учун раҳбар номига берилган юридик шахснинг ЭРИдан фойдаланади.\nҲар бир ташкилот юридик шахснинг фақат битта ЭРИга эга бўлиши керак, деб ҳисоблайман, у одатда раҳбар номига берилган бўлиши керак. Раҳбар эса ички ҳужжатлар билан муайян ходимларга айрим вазифаларни ҳал қилиш учун ушбу рақамли имзони қўллаш ваколатини беради.\nБироқ бу борада ҳам эътиборга лойиқ бўлган бошқа фикрлар бор. Икки хил талқин қилинишига йўл қўймаслик учун бу масалаларни НҲҲда янада аниқроқ очиб бериш лозим, деб ҳисоблайман. ЭРИ тизими қандай тузилгани ва уни амалиётда қандай қўллаш кераклиги ушбу нормалардан аён бўлиши керак.\nКим ва қандай муддатларда ЭҲФни имзолайди


Тожикистон қамоқхонасида Би-би-си мухбирининг тақдири қандай кечмоқда? - BBC O'zbek\nТожикистон қамоқхонасида Би-би-си мухбирининг тақдири қандай кечмоқда?\nАбдулҳамид Исмоил Би-би-си, Тожикистон-Лондон\nЯнги лойиҳамга ҳозирлик кўрарканман, ўтган қиш 19-асрда Марказий Осиёга юборилган британиялик ҳайъатларнинг фаолиятига оид оид ўнлаб китобларни ўқиб туширгандим.\nУларнинг сафаридан мақсад эса, қиролича ҳазрати олияларининг қамоқхоналарга ташланган ёки Мовароуннаҳрнинг шафқатсиз ҳукмдорлари томонидан боши танасидан жудо қилинган фуқаролари тақдирига ойдинлик киритиш бўлган.\nАлал-оқибат, мен бу мавзудан чалғиб, умуман бошқа нарса ҳақида китоб ёздим.\nОрадан бир йилча вақт ўтиб, энди бу мавзуга бошқа қайтмасам керак, деган хаёлга ҳам бориб қолгандим. Йўқ, адашган эканман.\nҲамкасбим Ўринбой Усмонни нега ҳибсга олганликларини билиш учун ўтган ҳафта ўзим Тожикистонга сафар қилдим.\nЧунки уни Тожикистонда фаолияти тақиқланган "Ҳизбут-Таҳрир" исломий гуруҳига алоқадорликда айблашаётганди.\n"Ҳизбут-Таҳрир" исломий партияси барча мусулмон давлатларини бирлаштирувчи исломий халифат ғоясини илгари суради.\nТожикистон дохил кўплаб Марказий Осиё давлатларида партиянинг фаолияти тақиқланган. Гарчи Британия мисолида бундай деб бўлмаса-да.\nСафарим давомида негадир менинг хаёлимга ҳам "қиролича ҳазрати олиялари қўл остидагиларининг тақдирига ойдинлик киритиш", деган инглизча ибора келди.\nТожикистонда эканман, бундан икки аср бурун британиялик вакиллар тўқнаш келган қийинчиликлар ҳақида ҳам кўп ўйладим.\nСафарим Тожикистон пойтахти Душанбедан бошланди.\nМен у ерда Тожикистон Ташқи ва Ички ишлар вазирлиги амалдорлари билан учрашдим.\nЎринбой Усмоннинг ҳибсга олиниши борасида энг аввало уларнинг мавқеини билмоқчи бўлдим.\nЧунки бундан дунёнинг кўплаб давлатлари норози эканига қарамай, улар деярли шу пайтгача миқ этмай келишаётганди.\nБошқа томондан, бу хусусда уларга Би-би-сининг мавқеини ҳам изҳор этмоқчи эдим.\nМухбиримизга нисбатан илгари сурилган айбловларга ишониш учун ҳеч бир асосимиз йўқлигини англатмоқчи бўлдим.\nЎринбой Усмон Тожикистонда фаолият олиб бориш учун расмий ҳужжатга эга, ўз журналистик фаолиятини қонунга мувофиқ олиб борган ва шу сабабдан ҳам, зудлик билан озод этилмоғи лозим эди.\nМен дунёнинг кўплаб давлатлари ўтказаётган босим тожик ҳукуматининг бироз ғашига тегаётганини пайқадим.\nТожикистонлик масъуллар наздида бу - мамлакатнинг обрўйига путур етказаётган эди.\nУлар бу ишни тезроқ ҳал этиш истагида эканликларига ишора қилишди.\nЛекин, шунга қарамай, тергов жараёнида Ўринбой Усмоннинг "Ҳизбут-Таҳрир" билан қандайдир алоқалари борлигига далолат қилувчи "жиддий далиллар" аниқланганини кўп марта такрорлашди. (Мен бу далилларга кейинроқ яна қайтаман).\nДушанбеда мен яна бир қанча дипломатлар билан учрашдим.\nМаҳаллий журналистлар уюшмасининг йиғинида иштирок этдим.\nУларга ҳам ҳар биримиз Ўринбой Усмоннинг аҳволига тушишимиз мумкинлигини тушунтирмоқчи бўлдим.\nЎша пайтга келиб бу шунчаки даъват эмасди. Бу - миямга ўрнашиб қолган фикр эди.\n"Мен бу ерда, шинам меҳмонхонада ётган бир пайтимда, Ўринбой-чи,.." деган фикр кечалари менга уйқу бермасди.\nЎринбой Усмон кечираётган тунлар менга қоронғу эди: навбатдаги тергов, ҳибсхона ҳужрасида ўтказилган тун, ҳужрадошларининг ҳақоратлари...- нима бўлган тақдирда ҳам, унинг маҳкумлик ҳаётини жуда оғир ҳазм қилаётганига ишончим комил эди.\nБиз машинада тоғ оша олти-етти соат йўл босиб, дам олиш куни Ўринбой Усмон ҳибсда тутиб турилган Хўжанд шаҳрига етиб келдик.\nДушанба куни эса, Тожикистонда байрам - Мустақиллик куни эди.\nХўжанд: Оила қайғуси\nЎринбой Усмоннинг яқинлари ва дўстлари унинг тақдиридан хавотирдалар. Оиласи эса, у билан фақат бир марта кўришишга муваффақ бўлган, холос.\nСирдарё қирғоқларида қад ростлаган қадим Хўжанд шаҳрини Искандар Зулқарнайн барпо этган, деб ишонилади.\nАгар шароит бошқача бўлганида, мен бу шаҳарнинг гўзаллигидан мазза қилиб роҳатланган бўлардим.\nАммо бунинг ўрнига мен ва яна бир ҳамкасбим ҳибсдаги мухбиримиз билан учрашиш учун у ишлаган идора ва ҳимоячиси орасида зир югурардик.\nБуларнинг ҳаммаси иш юзасидан эди. Ва ҳаттоки, одатий тус ҳам олиб қолганди.\nБироқ кечқурун Ўринбой Усмоннинг уйига борганимизда, булар барчасининг ўрнини бирданига оддий инсоний оғриқ эгаллади.\nУнинг аёли ва фарзандлари оталарининг ҳибсга олинишидан руҳий ларзага тушишган ва чуқур қайғуда эдилар.\nБундан бор-йўғи бир неча ҳафта бурун эса, улар оталарининг қутлуғ 60 ёшга тўлишини орзиқиб кутишаётганди.\nЎринбой Усмон Тожикистондаги таниқли ёзувчи ва шоирлардан саналади.\nШу сабабдан ҳам, қилган хизматлари учун маҳаллий масъуллар унинг 60 ёшлик юбилейини кенг миқёсда нишонлаш қарорида бўлишган.\nАммо, кутилмаганда, йўқ ердан уни ҳибсга олиб, эртаси куни уйида тинтув ўтказишади.\nЎринбой Усмон негадир ўша куни оила аъзолари билан видолашади.\nҲибсхонада ўтказган илк тунини назарда тутиб, “бу кеча омон қолмасам керак”, дейди.\nОиласи эса, ҳануз ўша учрашувни миридан-сиригача муҳокама этишади: Ўринбой Усмон қандай кўринишда бўлгани, нималар дегани ва хонада бўлган махсус хизмат ходимлари унинг оғзидан чиқаётган ҳар бир сўзга қанчалик ҳушёр бўлишгани ва ҳоказо...\nМенинг қўлимдан келгани эса, фақат юпатиш бўлди, холос.\nМен Ўринбой Усмоннинг ҳамкасблари ҳам унинг тақдиридан чуқур хавотирда эканликлари ва озодликка чиқиши учун қўлимиздан келган ҳамма ишни қилишимизни айтдим.\nЎринбой билан учрашувга ҳозирлик\nДам олиш ва байрам кунлари эканига қарамай, биз кўп киши билан, жумладан, Ўринбой Усмоннинг ҳимоячиси Файзинисо Воҳидова билан ҳам учрашдик.\nУ билан бирга ҳужжатларни кўриб чиқаётган чоғимизда объектив ва субъектив далилларни ўз ичига олувчи жиноят состави йўқлигини илғадим.\nҲа, Ўринбой Усмон журналистик фаолияти доирасида, яъни суҳбатлашиш учун “Ҳизбут-Таҳрир” аъзолари билан бир неча бор учрашган. Компьютери файлида ушбу партияга алоқадор маъмулотлар ҳам бўлган.\nБироқ у – Тожикистон Ташқи ишлар вазирлигининг рухсатномаси билан фаолият олиб бораётган малакали журналист эди. Ва Би-би-си мухбири сифатида минтақада юз бераётган ҳодисалар, жумладан, диний муаммоларни ҳам ёритиши лозим бўлган.\nТартиб-қоидаларга келганда эса, ҳатто, Тожикистон қонунларида ҳам меъёрлар журналистлар ва фуқаролар учун фарқлидир.\nХудди хавотирларимиз ва гумонларимизга жавобан қилгандек, терговчилар ўша онда мухбиримизга қўйилган икки айбловни олиб ташлашга қарор қилишди.\nАйбловлардан бири Ўринбой Усмоннинг “Ҳизбут-Таҳрир” партиясига алоқадорлиги, иккинчиси эса, унинг ғояларини тарғиб этиш мазмунида эди.\nАммо фирқанинг фаолияти ҳақида лозим идораларга хабар бермасликка оид айб сақлаб қолинди.\nҲозир асосий муаммо ҳам айнан терговчиларнинг Ўринбой Усмонга қўйилган ана шу айбни ҳам олиб ташлашга ёр бермаётганликларидир.\nЧунки, бундай қилган тақдирларида, Ўринбой Усмонни ҳибсга олган ва унга нисбатан жиноий иш қўзғаган терговчи ҳамда прокурор қилган қилмиши учун жавоб бериши лозим бўлади.\nТергов эса, ҳануз давом этмоқда.\nСешанба куни тонгда Тожикистон Давлат Миллий хавфсизлик қўмитасининг маҳаллий бўлимига келишга рухсат беришмагунча, мен ана шундай фикрда эдим.\nИкки қаватли узун бинонинг яқинида эса, кўзимиз 40 ёшларда бўлган аёлга тушди.\nАён бўлишича, у икки ойдан бери ўғли билан кўришишга рухсат ололмай овораю сарсон экан.\nУнинг ўғли ҳам худди Ўринбой Усмонга қўйилган айбларда айбланаётган экан.\nСочи калта қилиб тарашланган ва кўзида ўт ёниб турган Миллий Хавфсизлик хизмати ходими мени ичкарига таклиф қилди.\nМиллий Хавфсизлик хизматидаги учрашув\nБи-би-си журналистлари Ўринбой Усмонни дастаклаб, Лондонда бир неча бор норозилик акцияси ўтказишди.\nИккита стол ва олтита стул қўйилган оддийгина хонада хавфсизлик хизматининг икки ходимидан ташқари, яна икки нафар маҳаллий журналистга ҳам кўзим тушди.\nЎринбой Усмонни олиб келишганида у билан атайдан қучоқ очиб кўришдим. Оғриқни қанчалар ҳис этишини билиш учун бағримга қаттиқроқ босишга ҳаракат қилдим.\nСўнгги бор кўрганимдан кўра анча озибди.\nСтолнинг қарама-қарши томонларига ўтирдик.\nМен Ўринбой Усмонга ҳамма уни қўллаб-қувватлаётгани, унинг озод этилиши учун қўлимиздан келган барча ишни қилишимиз, унинг бегуноҳ эканига қаттиқ ишонишимизни айтдим.\nАммо у миқ этмасди. Кўзлари миллий хавфсизлик хизмати ходимлари томонига қараганди.\nМен унинг ҳеч бир ёмон иш қилмагани, шу сабабдан ҳам, ҳар қандай қоғозни имзоламаслиги лозимгини ўқтираётган чоғимда, терговчи , “Тўхтанг, тўхтанг, сиз у кишига нимани ўргатаяпсиз”, деб бақириб қолди.\nМен фақат Би-би-сининг мавқеини тушунтираяпман, деб жавоб бердим.\n- Ҳимоячи киритиб берган ва сизни қўллаб-қувватлаб ёзилган мақолаю мактубларни ўқидингизми, деганимда эса, Ўринбой Усмон асабийлашиб, “Ҳозир мен ҳеч нарса ўқий олмайман, бошимга ҳеч нарса кирмайди,” деди.\nКейин эса, негадир жўшқинлик билан, “Журналистлар шов-шувнинг ортидан қувмасликлари керак, улар ўз фуқаролик бурчларини ёдда тутишлари лозим”, деди.\nМен бу каби сўзларни тожик амалдорларининг оғизларидан ҳам бир неча бор эшитганман.\nКейин эса, йўқ ердан, “Мен президентимиз қураётган одил ва замонавий жамиятга ишонаман. Ва президент томонидан тайин этилган кишилар (кўзи билан хавфсизлик мулозимларига ишора қилиб) адолатни қарор топтиришларига иймоним комил”, деди.\nУчрашувимиз шу билан якун топди.\nМен бундан даҳшатга тушгандим ва бу ҳақда учрашув ортидан миллий хавфсизлик хизмати ходимларининг тўғридан-тўғри ўзларига ҳам айтдим. Аммо ўшандаги бутун ҳолатимни атайдан қоғозга туширмоқчи эмасман.\nЛекин ўша қисқа учрашувимизга хаёлан қайтиб, унинг ҳар бир икир-чикирини миямда муҳокама этарканман, Ўринбой Усмон, “Бу-ку, келади, қўллаб-қувватлайди ва кетади. Мен эса, мана бу терговчилар, мана шу ҳибсхона ва шу давлатда қоламан”, деган ўйда бўлган бўлса керак, дедим.\nАна шу чидаб бўлмас фикр қайта-қайта хаёлимга келаверади.


Уй ва мен — Dilkashradio.com\nУй ва мен\nАссалому алайкум қадрдонлар. Уйини энг ёқимли маконга айлантиришни истаган ҳар бир аёл тезлик билан ишга киришиши, юрагининг ҳолатини ўрганиши ва оила аъзоларига ёқимли муносабатда бўлиши керак бўлади. Бироқ булар ҳаммаси эмас. Яқинда газетада бир мақолага кўзим тушиб қолди. Унда чойшабни тўғри қўйишнинг ўнта яхши сабаблари ҳақида ёзилган эди. Уйда тартиб ўрнатиш чиндан ҳам ётоғингизни тўғри жойлаштиришдан, уни чиройли қилиб текислашдан бошланади. Уйқудан тургач дарҳол ётоғини, ётоқхонасини йиғиштиришга ўрганган аёл, бошқа ишларни ҳам уддалай олади. Тез-тез хонадонга янгича услуб киритиш, уй бекасини ҳам бошқа оила аъзоларини ҳам хурсанд қилади.\nЯқинда бир уйга боргандим. Бир хонали уйда бир аёл тўртта қизи билан туради. У хонага кириб ҳайрон бўлиб қолдим. Хонанинг гилами қизил лента билан тўртга бўлинган эди. Яъни қизил ленталар гиламга тикиб чиқилган эди. Ҳайрон бўлиб сўрадим. Уй бекаси эса менга, ҳар бир қизим ўз бурчаги учун жавобгар. Улар ўзларига белгиланган бўлакни тоза ва озода сақлашлари керак – деди. Бу жуда ажойиб ва оқилона иш эди. Болаларни ёшлигидан тартибга ва ўз ишлари учун жавобгарликка ўргатиш — доно аёлнинг иши.\nУйни ҳақиқий уй қилишни истаган аёл энг биринчи ўринда доноликни тушуниши керак. Доно аёл Худодан келган вазифа у учун нима эканлигини яхши билади ва уйни уй қилиш учун доимий ҳаракатда бўлади. Доно аёл уйни уй қилмайдиган сифатлардан узоқлашиб доноликни кўпайтиради. Доноликни бизга Худованд беради. Каломда шундай ёзилган: «Агар сизлардан бирор кишининг ҳикмати камлик қилса, ҳаммага самимият билан, таъна қилмасдан берувчи Худодан сўрасин, Худо унга беради.» (Ëқуб 1:5). Бу биз аёлларга Худонинг ваъдаси.\nУйни ўзингиз учун, эрингиз ёки фарзандларингиз учун қураётганингизда ҳам сизга донолик керак бўлади. Оилада фарзандлар кўп бўлса, бу уйни тоза-озода сақлаш бир аёлнинг зиммасига оғирлик қилади. Шунинг учун ҳам аёлга донолик керак. Қизлар ўсаётганида улар ўз хоналарини ўзлари тозалашлари керак бўлади. Қизлар бу ишни қанча эрта бошласалар шунча яхши. Куни келиб улар ҳам ўз уйларини ўзлари қуришни билиб оладилар. Уй ишларига қизларни ўргатиш, онага ёрдам бериш уларни келажакда яхши бека бўлишга ўргатади.\nҚизларни, фарзандларни уйда онага ёрдам беришга ўргатиш ҳали ҳаммаси эмас. Аёл киши уйини ҳақиқий уйга, севги тўла маконга айлантириши учун у баъзи нарсаларга қарор қилиши керак бўлади. Ҳар бир аёл ўзининг салбий сифатларини ўзи яхши билади. Шундай бўлгач, у ўзидаги вайрон қиладиган одатларини тўхтатишга қарор қилиши керак. Инсон ўзидаги ёмон иллатларни Худонинг ёрдами билан йўқота олади. Бунга қанча вақт кетмасин, ҳаракат қилишда ҳар куни ўша ёмон иллати билан курашишда давом этиш керак. Бу жараён албатта Худо билан бирга кечса самарали бўлади.\nБу иш муҳаббатга тўла, илиқ уй яратиш истагида бўлган ҳар бир аёлнинг қўлидан келишига ишонаман.\nУйдаги жанжалларда ёрдам\nҚулликдан озод бўлиш


"Миллий маориф ва таълим жар ëқасига келиб қолган"\n24 октябр 2021, Тошкент вақти: 20:59\nМаориф ва таълим тизимини ичдан емираëтган асосий омил иқтисодий вазият ва мамлакатдаги коррупцияга бориб тақалади¸ деган фикрда кузатувчилар.\n“Ўзбекистондаги таълим тизими аҳволи некбинликка мутлақ асос бермайди!” дейилади айни соҳадаги вазиятни махсус тадқиқ қилган “Веритас” ёш ҳуқуқ ҳимоячилари ҳаракати баëнотида. Ўзбекистондаги ўқитувчи ва домлаларнинг бу вазиятга оид қараши эса¸ бунданда тушкунроқ.\nАгар Ўзбекистонда 1970 йилда 12 миллионга яқин аҳоли истиқомат қилган бўлса, 2008 йилда бу кўрсаткич 28 миллионга етди - кейинги 38 йил мобайнида Ўзбекистон аҳолиси 16 миллионга кўпайди. “Веритас” ҳаракати хулосасига кўра, айни пайтда аҳолининг яқин 70 фоизини ёшлар ташкил қилишини инобатга олинадиган бўлса, демак Ўзбекистондаги ҳозирги таълим тизими ҳам жиддий ислоҳотларга муҳтож бўлиб қолди.\nЎзбекистон мактабларининг тўла 9 йиллик таълимга ўтказилганига уч йил бўлди. Мактаб битирувчиларининг ўқишни лицей ёки коллежларда давом эттириши мажбурий қилиб қўйилди. Ўзбекистонда ҳар йили минглаб ўқувчи академик лицей ва касб-ҳунар коллежларида унумли таълим олаётгани ҳақида Ўзбекистон оммавий ахборот воситаларида жуда кўп гапирилади. Бироқ оддий ўқитувчилар бу мақтовларнинг таги пуч эканлигини, аслида маориф ва таълим сифати жуда пасайиб кетганлигини айтадилар.\nСамарқанд вилоятининг Нуробод туманида ўқитувчилик қилаётган Сайфулла ака фикрича, аслида мамлакат таълим тизимининг келажаги порлоқ эканлигига ишонса бўлади, бироқ...\n- Борликка бор оптимизм¸ бор. Ўқийман деса¸ мактабларда шароит жуда ҳам яхши. Ҳозир янги мактаблар қурилган¸ хоналар ҳаммаси компютерлаштирилган. Ўқийман деган болага имконият кўп. Болаларнинг ўзида ўқишга бўлган эҳтиëж жуда ҳам кам¸ дейди Сайфулла ака.\nЎқитувчи таълим тизимидаги муаммолардан бири - болаларнинг маърифатга қизиқиши сусайиб кетганлигини айтди. Хўш, нега шундай?\n- Ҳозирги ëшлар ўқишга жуда ҳам қизиқмайди. Чунки ўқишга киришнинг ҳаммаси¸ биласиз¸ пул билан бўлади. Болалар “Эртага барибир дадам киргизади¸ ўқийман” деган мақсадда юради. Ҳозир отасининг пули бўлса кирадида. Ўқишнинг ҳаммаси пул. Камбағалнинг боласи кириши мумкин. Битта-яримта ўтиб кетиши мумкин. Лекин жуда ҳам қийин. Битиргандан кейин иш топиш ундан ҳам қийин¸ дейди нурободлик ўқитувчи Сайфулла ака.\nТуманларда қурилган ҳашаматли касб-ҳунар коллежлари ҳам аслида таълим тизимидаги муаммоларни ҳал қила олмади, дейди самарқандлик ўқитувчи Боймурод.\n- Коллежлар қурилаяпти¸ тўғри. Бу телевизорда. Бу матбуотда бор нарса¸ лекин амалда йўқ. Битта-иккита нарсани олиб бориб тайëрлайди булар¸ кўрсатади. Мен масалан¸ коллежларнинг кўпини биламан. Бизнинг районда ҳам учта-тўртта коллеж бор. Ҳаммасини биламанда. Булар коллежда ундай бўлаяпти¸ бундай бўлаяпти дейди. Коллежни битирган билан иш йўқ. Телевизорда бошқа гап¸ амалда бошқа гап¸ дейди самарқандлик Боймурод.\nЎзбекистондаги олий ўқув юртларидан бирида ўқитувчилик қилаётган бу домланинг сўзларига кўра, лицей ва коллежлардан сўнг олий ўқув юртларига ҳужжат топшираётган болаларнинг саводлилик даражаси собиқ иттифоқ даврига нисбатан жуда ҳам пасайиб кетди:\n- Энди коллежлардан¸ академик лицейлардан олий ўқув юртларига кираëтган талабаларнинг билим даражаси ëмон тушиб кетган. Талабга жавоб бермайдида. Таълим системасини ислоҳ қилиш керак. 1997 йилда қабул қилинган уч босқичли деган. Нечанчи босқичда эканлигини Худодан бошқа ҳеч ким билмайди. Ҳаммаси қуруқ гаплар¸ мақтов гаплар. “Биз замонавий ëшларни тарбиялаяпмиз. Ëшларимизнинг келажаги зўр”. Бу гапларга ишонмайман мен. Болаларнинг билим даражаси ўта паст. Биз савол-жавоб қилиб кўрамиз.\nЯқинда битта домламиз айтиб берди. Имтиҳонда болаларни савол-жавоб қилиб кўраяпти. Бунга жуда кўпчилик гувоҳ. Ҳалиги талабадан ўқув ишлари проректори “Ўзбекистоннинг буюк алломаларини айтиб беринг” деб сўраяпти. У талаба буюк алломаларга Ўзбекистон собиқ Ички ишлар вазири Зокир Алматовни айтаяпти. Ëки бўлмаса вилоят ҳокимини айтаяпти. Болаларнинг дунëқараши қай даражага келиб қолганини тушунаяпсизми? дейди домла.\nУ Ўзбекистонда таълим тизимини жиддий ислоҳот қилишни ва бу ишни ўрта мактаблардан бошлаш кераклигини айтади:\n- Биринчи навбатда, мактаб ўқитувчиларининг ойлик даражасини кўтариш керак. Кўтарганда ҳам, жуда катта миқдорда кўтариш керак. Мактаб ўқитувчиси фақат илм билан шуғулланиши керак¸ фақат таълим билан шуғулланиши керак. Умрини шунга бағишлаши керак. Ҳозирги мактаб ўқитувчилари қай аҳволга туширилган? Ўқитувчилар номига дарсга киради¸ ўзининг устида ишламайди. Менинг билишимча¸ мактабда маълум бир фоиз эркак ўқитувчилар қолган бўлса¸ ўша эркак ўқитувчилар ҳам, дейлик ичкиликка берилиб кетган. Бефарқ бўлиб қолган ҳаëтга¸ бефарқ. Мана шундай даражага туширилган. Шаҳарларда ҳам ўқитувчилар савдога берилиб кетиб қолган. Қандай қилиб бўлса ҳам ҳаëтини ўтказаса бўлди. Миллат тақдири¸ юрт тақдири қизиқтирмайди. Шунақа ҳолатга тушиб қолганмиз биз. Бу ҳолатдан чиқиш керак¸ дейди домла.\nВа ниҳоят талабанинг етук билим оладиган маскани олий ўқув юртлари ҳам ислоҳотга тортилиши лозим, деб қўшимча қилади бу суҳбатдош.\n- Олий таълим тизимида ҳам ўқитувчиларнинг ойлиги кам бўлгандан кейин мақсади пул ишлаш¸ талабалардан пора олиш. Талабанинг билими ўқитувчиларни кўп ҳам қизиқтиравермайди. Мен ўзим ишлаëтган олий таълим системасидан келиб чиқиб айтаяпманки¸ Ўзбекистоннинг ҳамма олий ўқув юртларида шундай. Битирув малакавий ишини талабанинг ўзи ëзиши керак. Лекин уни талаба ëзмайди. Уни домлалар маълум бир пул эвазига ëзиб беради. Талаба китоб ўқийдими йўқми¸ домлаларни бу нарса қизиқтирмайди¸ дейди домла.\nУнинг айтишича¸ ҳозир олий ўқув юртининг оддий ўқитувчиси 220.000-300.000 сўм( 101-138 доллар), фан номзоди 300.000-360.000сўм (138-165 доллар) ва профессор, фан докторлари 370.000-500.000 сўм (170-230 доллар) маош олади.\nДомла фикрича, агар Ўзбекистондаги таълим тизимининг аҳволи шундай ҳолатда қолаверса, бу тизимнинг келажаги порлоқ бўлишига сираям ишонч йўқ:\n- Бу бошқарувда¸ бу системада ишонч йўқ. Буни очиқ айтиш керак. Ўзгартирилмаса бўлмайдиган ҳолат. 10-15 йил шу аҳволда давом этадиган бўлса¸ миллат ҳам¸ халқ ҳам фожиага етиб боради. Бу кўриниб турган нарса. Буни кўр одам ҳам кўриб турибди¸ дейди Ўзбекистон олий ўқув юртларидан бирининг ўқитувчиси.


Диёр Имомхўжаев бугун жонли эфирда мухлисларнинг саволларига жавоб қайтаради / CHAMPIONAT.asia\n03:07Лига 1. ПСЖ очко йўқотди 0 03:04АПЛ. Аутсайдерлар ўртасидаги ўйин якунланди 0 02:55Ла Лига. "Реал" мавсумдаги 3-мағлубиятини қабул қилиб олди 47 02:42А Серия. "Аталанта" ўз майдонида "Верона"га енгилди 0 00:58Нидерландия чемпионати. "Аякс" йирик ҳисобда ғалаба қозонди 0 00:50Франция чемпионати. ПСЖнинг бошланғич таркиби билан танишинг 0 00:43Бундеслига. "Шальке" "Боруссия Мёнхенгладбах"га енгилди, клуб сўнгги поғонада боряпти 0 00:33Ла Лига. "Севилья" "Уэска"дан устун келди 0 00:29АПЛ. "Эвертон" ўз майдонида "Лидс Юнайтед"га имкониятни бой берди 1 00:13Франция чемпионати. "Марсель" ўз майдонида ғалабага эришди 0 00:04Ла Лига. "Реал Мадрид" – "Алавес": Асосий таркиблар маълум! 7 00:04Спортчилар ижтимоий тармоқларда 0 00:00Роналдусиз ҳаракат қилган “Ювентус” “Беневенто”ни мағлуб эта олмади 39 23:44РПЛ. "Ростов" "Динамо"ни мағлуб қилган бўлса, "Локомотив" сафарда очко йўқотди 1 23:31Туркия чемпионати. "Галатасарой" "Ризеспор"ни йирик ҳисобда таслим қилди 0\nДиёр Имомхўжаев бугун жонли эфирда мухлисларнинг саволларига жавоб қайтаради\nБугун Ўзбекистон кубогининг 2020 йилги мавсумига қуръа ташланиши ҳақида хабар бериб ўтган эдик.\nҚуръа ташлаш маросими "Спорт" телеканали орқали 17:00да жонли эфирда бўлиб ўтади. Қуръа ташлаш маросимидан олдин ЎзПФЛ бош директори вазифасини бажарувчи Диёр Имомхўжаев мухлислар томонидан йўлланадиган саволларга ҳам жавоб бериб ўтади. Саволлар қайси манзилга йўлланиши эса эфир вақтида маълум қилинади.\n14 ноя 15:24:06\nДиёр савол жовоб кочадигон боламас моладес ишларинга омад\n14 ноя 15:03:42\nSavolga ko'mib tashlash kerak\n14 ноя 17:35:25\nНефтиянник Нефтчи 94\nБоболари бор. Ахбор ота. Умирлари узок булсин.\nБу ойла жуда Зийоли ойла. Боболари ни йулини берсин.\n14 ноя 15:51:56\nБолалар футболига этибор качон булади умумман болалар футболига ким масул хамма футбол мактаблари пулли узи давлат тамонидан пул ажиратиладими буни кимлар назорат килади???????\n14 ноя 16:17:55\nars lon don фойдаланувчининг фикрига жавоб бериш\nNonvoydan etik tikiw xaqida suraganday bupti.\n14 ноя 16:01:52\nKlublarimizga davlat byudjetidan qaysi klubga qancha mablag ajratilayotganini shaffof qilib korsatib borishini surash kerak Diyordan. Shunda bilardik qaysi klub ozini oqlayabdiyu, qaysi klub jigildonini toydirayotganini. Oshanda togri fikrlar bildirardik klublarimiz xaqida.\n14 ноя 15:57:05\nФУДБОЛГА АЛОҚАДОР САВОЛ БЎЛМАСА НИМА, ДИЁР ХАМ МАСУЛ МИЛИЙ ТЕРМАГА\nBu narsa Diyorni vakolatiga kirmaydi demoqchilar bu uchun UFA mas'ul. Diyor faqat bir vaqtda ikki jamoani boshqarishga tasir qilishi mn\n14 ноя 15:54:16\nBu menimcha PFL ni vakolatiga kirmasa kerak. Bu köproq UFA ga taluqli savol menimcha.\n14 ноя 15:35:15\nНима деб савол беришгаям хайронсан киши\n14 ноя 15:29:34\n1. САВОЛ- ВАДИМ АБРАМОВ НЕГА ЎЗИНИ ЭРКАТОЙЛАРИНИ МИЛИЙ ТЕРМА КАМАНДАДА ЎЙНАТЯПДИ.\n14 ноя 15:25:43\n14 ноя 20:59:02\nРегламентни купол равишда бузиб,Сурхон ва Динамони Про лигадан Олий лигага кулогидан тортиб олиб чиккан шу Диёр булади!\n14 ноя 19:29:02\nТелефон килиб умуман тушиб бумади. 1-2 таклифлар бор. Диер Имомхуджаев, сизга 2 та маслахатли такоиф бор, уларни амалда куллаш сизлардан :\n1. Биламизки, мактабларда жисмоний тарбия дарслари олиб борилади. Бу жуда юзаки фан булиб колиб кетмокда. Президентимиз доим этадилар, иш уринлари очинглар, халк ишласин, харакат килиб пул топишсин дедилар! Биз хам Америка спорт ва таьлим тизимини копия килиб, уз таьлим тизимимизга тадбик килсак, факат ютамиз. Ютуклар куйидагилардан иборат булади:\n- мактаб, колледж ва Олий таьлим юртларидаги Спорт инфра тузилмасининг тубдан узгартириш ислохотини олиб бориш;\n- Сифатли жисмоний тарбия укитувчилари сони бир неча баробарга ошиши;\n- Фан ва спорт тизимидаги богликликнинг ошиши\n- Спортга булган кизикишни ешлик давридан бошланиши ва унинг хаетимиздаги урни муким жой олиши.\n- ва хоказолар.\n2. Трансфер сиесатини "прозрачный" тарзда олиб бориш; Уртоклик учрашувларидаги спарринг ракиблар танланишида купрок маблаг ажратилиши; Европа ва Жанубий Америка спорт менталитетини бизнинг ешларга сингдириш.\n14 ноя 19:22:52\nТелефон килиб умуман тушиб бумади. 1-2 таклифлар бор. Диер Имомхуджаев, сизга 2 та маслахатли савол бор, уларни амалда куллаш сизлардан :\n1. Биламизки, мактабларда жисмоний тарифы дарслари олиб борилади. Буйича жуда юзаки фан булиб колиб кетмокда. Президентимиз дом этадилар, иш уринлари очинглар, халк ишласиз, харакат килиб пул топишсин дедилар! Биз хам Америка спорт ва таьлим тизимини копия килиб, уз таьлим тизимимизга тадбик килсак, факат ютамиз. Ютуклар куйидагилардан иборат булади:\n14 ноя 18:32:59\nBigo liveda ko'rinmidi maniyam savollarim bor edi


Ўзининг роҳатини бировларнинг озорида кўрадиган шахслар афсуски, орамизда кўплаб учраб туради.\nДилшод Ҳайдаров оилали, 2 нафар фарзанднинг отаси бўлишига қарамай, бир ишни бошини тутмаган. Ёлланма ишчи бўлиб, ишлаб рўзғор тебратади.\nЯна у ичкиликни ўзига “касб” қилиб олганлардан. У спиртли ичимлик билан ўртоқлашиб юрган кунларининг бирида Фарғона шаҳар, С.Аҳмад кўчасида жойлашган “Мерос” савдо дўкони олдида Бегзодбек Ўрмоновни кўриб қолди. Ва ундан аммасининг уйига ташлаб қўйишни илтимос қилди.\nУлар Бегзодга тегишли бўлган “Спарк” русумли, давлат рақами 40 О 028 МА бўлган автомашинага ўтириб, “Бешбола” МФЙ томонга йўл оладилар. Ҳудуддаги “Сирпош ота” қабристони ёнига етгач, Дилшод машинани тўхтатишни ва калитни беришини талаб қила бошлади.\nЎз навбатида Бегзод унга маст ҳолда машина бошқариш мумкин эмаслигини тушунтира бошлади. Бундан жазавага тушган Дилшод Бегзоднинг ёқасига чанг солди ва бўйнидан бўға бошлади. Ичкилик тамоман ақлини ўғирлаган Дилшодга бу ҳам камлик қилдими, Бегзодни қабристон томон судради ва бир қабрнинг устига ётқизиб:-“Сени шу ерни ўзида ўлдираман, ҳеч ким кўрмайди. Кейин барибир машинани олиб кетаман”,-деб дўппослай бошлади.\nХуморидан чиққунича калтаклагандан сўнг, кўча томонга юрди. Қабристон рўпарасидаги хонадон дарвозасини тақиллата бошлади. Икаридан чиққан йигит Дилшоднинг маст эканлигини кўриб, тезда орқасига қайтиб кириб кетди. Шу пайт Дилшод машинага ўтириб, калитни бурай бошлади. Бу вақт оралиғида ўзини сал ўнглаб олган Бегзод дарҳол машинани олд ўриндиғига ўтириб олди. Маст ҳолдаги Дилшод машинани шаҳарнинг «8-Март» кўчаси бўйлаб ҳаракатлантириб кета бошлади. 201-хонадон олдига етган пайтида эса йўлда турган тўсиққа дуч келди. Бегзод тўсиқни олиб ташлаш учун пастга тушган вақтида эса Дилшод машинани ўт олдириб қочиб кетди. Шундан сўнг Бегзод Ички ишлар ходимларига мурожаат қилди.\nОлиб борилган терговга қадар текширув ҳаракатлари давомида машина Чархий кўчаси, 143-уй рўпарасида жойлашган дала майдони олдидаги қум уюмига урилган ҳолда топилди. Қўқон шаҳар “Глобал баҳолаш” МЧЖнинг маълумотномасига кўра, машинага 2.826.880 сўм зарар етказилганлиги аниқланди.\nБу қилмиши билан Дилшод Ҳайдаров Ўзбекистон Рес- публикаси Жиноят Кодексининг 267-моддаси 3-қисмининг “в” банди билан айбдор деб топилди. Ва унга 8 йил озодликдан маҳрум қилиш жазоси тайинланди.\nСпиртли ичимлик ичиб, кимнидир калтаклаб роҳат топмоқчи бўлган Дилшоднинг умри қамоқда ўтадиган бўлди.\nФарғона шаҳар ИИО ФМБ ҳузуридаги 3-сонли ИИБ ТГ катта терговчиси, лейтенант.\nPrevious Фирибгар машинафуруш\nNext Муаммолар ўрганилиб, ҳал этилмоқда


7 йил аввал 1121 siyrat.uz\nҒазот Пайғамбар алайҳиссаломнинг ғалабалари билан тугаб, барча ортга қайтаётганда, йўлда Синан ва Жаҳжаҳ исмли кишилар қудуқ устида сув талашиб, уришиб қолдилар. Жаҳжаҳ Синанни уриб юзини қонатди. Синан: «Эй хазражликлар, бормисан!» деди, улар югуриб келдилар. «Эй қурайшликлар, бормисан!» деди ўз навбатида Жаҳжаҳ, улар ҳам югуриб келдилар. Орада фитна чиқадиган ҳолат пайдо бўлди. Муҳожирлардан бир гуруҳи фитнанинг олдини олдилар. Бу хабар мунофиқларнинг бошлиғи Убай ибн Салулга етиб борганида: «Аллоҳга қасамки, сизлар билан анави қурайшликлар худди эскиларнинг, итингни семиртирсанг, ўзингни қопади, деган гапига ўхшайсизлар. Ўзингизга ўзингиз қилдингиз. Уларга уйларингизни бўшатиб бердингиз. Молу мулкингизни сарфладингиз. Улар кучли бўлдилар. Сиз заифлашдингиз. Аллоҳга қасамки, агар сиз ёрдам бермасангиз, анавининг (Пайғамбарнинг) атрофидагилар тарқаб кетишади. Мадинага етиб борганимизда азиз ундан хорни чиқаради», деди. Хор деб Пайғамбарни кўзда тутди. Ўша ерда Зайд ибн Арқам исмли балоғатга етмаган йигитча ҳам турган эди. Бўлиб ўтган гап-сўзни Пайғамбар алайҳиссаломга бориб айтди. У Зот Убай ибн Салулни олдириб келдилар ва: «Шу гапларни сен айтдингми?» дедилар. «Сенга Қуръонни нозил қилган Зот билан қасамки, бу гаплардан биттасини ҳам айтганим йўқ, Зайд ёлғончи экан», деди Ўша ерда ҳозир бўлган мусулмонлар, кичкина боланинг гапига ишонавериш керак эмас, балки адашгандир, дейишди. Расулуллоҳ уни кечирдилар. Ансорийлар Зайдни маломат қилишди, ёлғончига чиқаришди. Сўнгра Аллоҳ таоло Мунофиқлар сурасини тушириб, Зайднинг сўзини тасдиқлади ва Убай ибн Салулнинг ёлғонини фош қилди.


СП ООО «Navoiy Hunan Pulp» - Бизнинг корхона ҳақида\nМЧЖ «Navoiy Hunan Pulp» ҚК- ёш корхона ҳисобланиб, саъноатда инсонларнинг "тинчлик ва соғлиқ" ва ҳаёт сифатини оширишга қаратилган фаолиятдан иборат. Корхонанинг барча ишлаб чиқариш асослари истеъмолчиларнинг эҳтиёжлари ва "кўркамлик ва оддийлик" тамойилларига қаратилган.\nМЧЖ «Navoiy Hunan Pulp» ҚК - Ўзбекистон - Хитой қўшма корхонаси, Ўзбекистон Республикаси Президентининг 28.20.2009 йилдаги № ПҚ 1213 сонли " Ўзбекистон Республикаси 2010 йил учун инвистициялаш дастури" қарори асосида ташкил топган.\nКорхона томонидан тақдим этилган маҳсулот турлари мунтазам кенгайиб борилади.Бугунги кунда бу аёллар ва болалар учун юқори сифатли гигиена маҳсулотларидир. Барча маҳсулотлар олимлар томонидан инновацион ишланмалар асосида асосида ишлаб чиқилади. Бизнинг маҳсулотларда табиий компонентлар бўлган ҳаёт, гўзаллик ва соғлиқ формуласи мужассамдир. Бизнинг корхони мутахасислари келажакда янги гигиеник маҳсулот турларини ишлаб чиқаришга тайёрланмоқдалар. Ҳозирги кунда «Navoiy Hunan Pulp» маҳсулот турлари қуйдаги савдо белгиларини тақдим этади:\nБир маротаба ишлатишга мўлжалланган Mia Mamma сериясининг "Pannolino" тагликлари\nБир маротаба ишлатишга мўлжалланган MIYA сериасининг "Amore baby" тагликлари\nЎта юбқа "Dream soft" прокладкалари\nЎта юбқа MIYA сериясининг " Young " прокладкалари\nЎта юбқа MIYA сериясининг "Invisible" прокладкалари\nЎта юбқа MIYA сериясининг "Ultra Top dry" прокладкалари\nЎта юбқа MIYA сериясининг "Ultra Cotton dry" прокладкалари\nАёллар учун MIYA сериясининг "Classic" прокладкалари\nМЧЖ«Navoiy Hunan Pulp» ҚК ўз иш услубини мутахассис-тахминлири сиёсатига асослантирган. Корхона устувор мақсадларидан ички ва ташқи бозорларда юқори сифатли импорт ўрнини босувчи рақобатбардош маҳсулот турланини яратишга қаратилган. Бундан ташқари, корхона устувор мақсадлари - чет эл инвестицияларини жалб қилиш; инновацион сиёсат, технологияни ривожлантириш; Ўзбекистон ҳудудида янги иш ўринларини яратишга қаратилган.\nМЧЖ «Navoiy Hunan Pulp»ҚК ишлаб чиқариш жараёнида юқори сифатли ва рақобатбардош маҳсулотлар яратишда юқори технологиялардан фойдаланади. Ишлаб чиқариш учун яхши сифатни талаб этувчи, танлов мезонларига мос келувчи хом ашё Хитой ва Америка Қўшма Штатларидан импорт қилинади. Бугунги кунда корхонада амалий таълим олувчи ва маҳаллий кадрларни тайёрловчи ўз ишининг мутахассислари ва экспертлар ишлаб келмоқди.\nМЧЖ «Navoiy Hunan Pulp»ҚК барча маҳсулотлари давлат рўйхатидан ўтган гувоҳномага, маҳсулот самарадорлиги ва ҳавфсизлигини тасдиқловчи сертификага эга. Барча маҳсулот турларига гигиеник ва маҳсулотнинг келиб чиқиш сертификатлари тақдим этилади.\nБиз қулай нархларда юқори сифатга эга маҳсулот турларини тақдим этамиз . Бизнинг асосий мақсадимиз - аҳолини зарур бўлган юқори сифатли гигиеник маҳсулотларни қулай бўлган нархларда тақдим этишдан иборат. Бизнинг мижозлар юқори сифатли маҳсулот турларини сотиб олиш имкониятига эгадир.


UzAuto Motors монополияси қачонгача давом этади? - | Hizb-Uzbekiston.info\nHome›ХАБАР ВА ИЗОҲ›UzAuto Motors монополияси қачонгача давом этади?\nUzAuto Motors монополияси қачонгача давом этади?\nХабар: UzAuto Motors жорий йилнинг ноябрь-декабрь ойларида машинасини кутаётган харидорларга автомобиль етказиб бериш муддати икки ойга кечикишини маълум қилди.\nШиркат ўзига боғлиқ бўлмаган сабаблар туфайли мижозлар билан илгари тузилган шартномага қўшимча банд киритиши, ўша бандга мувофиқ равишда автомобилларнинг кутилаётган етказиб бериш муддатини 2 ойга узайтиришга мажбурлигини қайд этган. (Озодлик, 01.12.2021й)\nИзоҳ: UzAuto Motorsнинг монополияси шу даражада очиқ-ойдинки, у ўзи хоҳлаган вақтда автомобиллар нархини оширади, хоҳлаган вақтда етказиб беради, хоҳламаса ўз мажбуриятларини ҳеч қандай сабабсиз умуман бажармай ҳам қўяверади. Яқинда шартномада кўрсатилган пулни тўлаб автомобилларини ололмаётган фуқаролар сони 90 мингга яқинлашгани тўғрисида хабар ҳам тарқалди. Тасаввур қилинг, 90 мингга яқин одам қачондан бери кутиб ётибди, яна қанча кутади. Бу ҳолат Мирзиёев ҳокимиятга келгандан сўнг ҳам ўзгармади. Бошида обдон UzAuto Motorsни танқид қилди ва танқид қилинишига қўйиб берди. Чунки у ўша пайтда заводдан тушаётган фойдани ўзаро бўлишиб олаётган ҳукуматдаги юқори доираларга босим қилиб, ўзига ҳам улуш ажратилишини хоҳлади ёки улуш тегиб турган бўлса ҳам ўзини омма фикрини қўллаб-қувватлагандек қилиб кўрсатди. Ваҳоланки, халқ бу компаниядан ҳозиргача жуда норози бўлиб келяпти, ҳатто халқда унга нисбатан кучли ғазаб бор. Мирзиёев ҳам худди ўзини халқ тарафида қилиб кўрсатиб, танқид қилишга кенг йўл очиб берган бўлса ҳам, ҳали ҳеч қандай ўзгариш бўлгани йўқ. Аксинча, давлат тарафидан заводга улкан имтиёзлар берилиши давом этяпти.\nБу муаммо, яъни UzAuto Motors монополияси ҳукуматдаги юқори доиралар томонидан сунъий келтириб чиқарилган бўлиб, уни жуда тез фурсатда ҳал қилиш мумкин. Бу борада юртимиздаги иқтисодчилар баъзи ечимларни ҳам таклиф қилишяпти. Таклиф қилинаётган ечимлар гарчи мукаммал тўғри ечим бўлмаса-да, улардан баъзисини вақтинча татбиқ қилиб туриш мумкин. Чунки шундай қилинса, одамларнинг машаққатлари бирмунча енгиллашган бўларди. Ҳақиқий тўғри ечимга келадиган бўлсак, у шундан иборатки, UzAuto Motors монополиясига тамоман чек қўйиш ва ушбу соҳани бошқалар томонидан монополия қилинишидан ҳимоялаш лозим. Одамларга автомобиллар нархи ва сифати борасида танлаш имкониятини бериш керак. Чунки шариатда монополия ҳаром қилинган. Муслим Саид ибн Мусаййабдан, у Муаммар ибн Абдуллоҳ Адавийдан ривоят қилишича, Пайғамбаримиз ﷺ:\n“Эҳтикор қилган кимса хатокор-гуноҳкордир”, деганлар. Ҳадисдаги эҳтикор (монополия) дан қайтариш билан бирга уни қилган одамнинг гуноҳкор, дея мазамматланиб келиши тақиқлашнинг қатъийлигини кўрсатади. Демак, ҳадис эҳтикорнинг ҳаромлигига далолат қиляпти.\nБиз мусулмонлар шуни ҳеч ҳам унутмаслигимиз лозимки, юртимиздаги монопол компанияларнинг мавжуд бўлиб туришининг бош сабабчиси амалда татбиқ қилинаётган динни ҳаётдан ажратадиган тузумдир. Ушбу тузум адолатсизлик ва ёмонликлар манбаидир. Кўп муаммоларимизнинг бош сабабчиси айнан шу тузумдир. Шунинг учун ҳам эътиборимизни иккиламчи муаммоларга чалғитмай, вақтинчалик ечимларни татбиқ қилишга ҳаракат қилишдан кўра, мавжуд тузум ўрнига Ислом тузумини олиб келишга қаратишимиз зарур. Мана шундагина биз хоҳлаётган ҳақиқий ўзгаришлар даври бошланади.\nМУЛК КЎПАЙТИРИШНИНГ МАН ҚИЛИНГАН ЙЎЛЛАРИ МУЛК КЎПАЙТИРИШНИНГ МАН ҚИЛИНГАН ЙЎЛЛАРИ\nФаластин режими Ҳизб ут-Таҳрир аъзоларини қамоққа олишга ўчлиги билан сиёсий қамоққа олишларни тўхтатиш тўғрисидаги даъволарининг ёлғонлигини ва Фаластин аҳлининг душмани эканини исботлади


Германияда "Бен Лоденнинг тансоқчиси" яшайди, давлатдан ойига қарийб 1,168 евро ёрдам олади - BBC News O'zbek\nГерманияда "Бен Лоденнинг тансоқчиси" яшайди, давлатдан ойига қарийб 1,168 евро ёрдам олади\nФото муаллифлик ҳуқуқи FUNKE FOTO SERVICES\nImage caption Хавфсизлик юзасидан Германия оммавий ахборот воситалари бу шахснинг тўлиқ исмини ошкор этмаётир.\nБир вақтлар Усама Бен Лоденни муҳофаза қилгани иддао қилинаётган тунислик шахс 1997 йилдан бери Германия яшаб, ойига 1,168 евро ижтимоий ёрдам пули олиб келади.\nРадикал ўнг қанотга мансуб «Германия учун муқобил» (AfD) сиёсий партияси Сами А номи билан аталаётган ушбу кимса ҳақида суриштирув бошлагандан сўнг маҳаллий ҳукумат унинг асл шахсини очиқлашга мажбур бўлган.\nХавфсизлик юзасидан Германия оммавий ахборот воситалари бу шахснинг тўлиқ исмини ошкор этмаётир.\nБатафсил- Бин Лодин ким эди?\nТашқи ишлар вазири: "Германияда Исломга ўрин йўқ"\nСами Анинг ўзи жиҳодчи ташкилотларга алоқадорлигини инкор этади. Қийноққа солиниши эҳтимоли юқорилиги сабабли унинг Тунисга депортация қилиниши истисно қилинган.\nБен Лоден ўз вақтида жиҳодчи гуруҳлар тармоғига раҳбарлик қилиб, 2001 йил 11 сентябр куни АҚШда содир этилган даҳшатли хуружни ташкиллашга кўрсатма берган эди. У 2011 йил АҚШ махсус ҳарбий кучлари томонидан Покистонда отиб ўлдирилган.\n11 сентябр хуружида иштирок этган учувчиларнинг камида учтаси Германиянинг Ҳамбург шаҳрида ўрнашиб олган ал-Қоида фирқаси аъзоси бўлган.\nImage caption Буни танийсиз\n2005 йил Германияда ўтказилган аксил-террор мазмундаги судларнинг бирида берилган гувоҳликка кўра, Сами А 2000 йили бир неча ой давомида Афғонистонда Бен Лоденнинг тансоқчиларидан бири бўлиб, фаолият юритган. Сами А бундай иддаони рад этади, лекин ўшанда Дюсселдорф ҳакамлари гувоҳнинг сўзларини ҳақиқат сифатида қабул қилганлар.\nСами А 2006 йилда ҳам ал-Қоидага алоқадорликда гумонланиб тергов қилинган. Аммо унга нисбатан ҳеч қандай айблов илгари сурилмаган.\nҲозирда Сами А Германия ғарбида жойлашган Бокум шаҳрида рафиқаси ва тўрт боласи билан истиқомат қилиб келади.\n1999 йили Германияда вақтинчалик яшаш учун рухсатнома олгандан сўнг бир неча технология йўналишидаги ўқув курсларида сабоқ олган ва 2005 йилда ҳозирги яшаётган шаҳрига кўчиб ўтган.\nҲукумат унинг номини хавфсизликка таҳдид солувчи шахслар рўйхатига тиркаб қўйгани сабабли 2007 йили Сами Анинг сиёсий бошпана олиш бўйича сўрови рад этилган. У ҳар куни полиция идорасига ҳисобот топширишга мажбур.\nГермания ҳукуматининг маълум қилишича, жиҳодчиликда айбланган шахслар Шимолий Африкада қийноққа юз тутади. Шу сабабли Тунис ва унинг араб қўшнилари келиб чиқиши шу давлатлардан бўлган шахсларнинг депортация қилинишида инобатга олинмайди.


Дехкончилик доимий ризқимиздир. — Zamaxshariy.uz\nДехкончилик доимий ризқимиздир.\nАллоҳ таоло ўзини ҳикмати билан инсонни яратиб уни халқ қилган, барча нарсадан улуғ ва мукаррам айлади. Ҳаёт учун зарур бўлган барча нарсаларни халқ қилди, ер юзида ҳаёт асоси бўлган сувни осмондан қудрати ила нозил қилди ва у орқали ҳамма жонзот ва набототга ҳаётберди (Наҳл сураси 10-11 оятлар).\nУ осмондан Сизлар учун ундан ичимлик бўладиган сувни (ёмғирни) ёғдирган Зотдир. (Ҳайвонларингизни) Боқадиган гиёҳлар ҳам ўша сувдан (суғорилур). У Сизлар учун ўша (сув) билан (турли) экинларни, зайтун, хурмо, узум ва барча меваларни ундурур. Албатта бунда тафаккур қиладиган кишилар учун аломат бордир. Ҳаммамизга маълумки деҳқону боғбонлар йил давомида қилган машаққатли меҳнатларини ҳосилини оладилар, бу меҳнат билан бўлади. Лекин шундай инсонлар ҳам борки улар экин ерларини экмайдилар бошқаларга ҳам бермайдилар улар амали билан гуноҳкор бўладилар.\nДеҳқончилик ва зироат улуғ, фазилатли амалдир. Яунки кўплаб ояти калаималарда боғлар ва далаларни ҳосили Аллоҳни изни билан бўлади.\nҲар бир инсон ватанимизни қайси бир ерига бормасин, ҳамма ерда деҳқонлик зироат экин бўлиб турибди, албатта буларнинг ҳаммаси меҳнат билан бўлади, деҳқончилик қилишлик Одам алайҳиссаломдан қолган. Ҳар бир касбни татиб қоидаси бор, деҳқончиликни ҳам тартиби ерларни экмасдан қодиришлик гуноҳ эканлигини билмоғимиз керак, шунинг учун ҳам ҳар бир қарич ердан унумли фойдалансак ризқу рўзимиз янада мўл кўл бўлади, арзончилик, қут баракали серҳосил унумдорлиги яхши бўлади. Шу ўринда юртбошимизнинг қуйидаги сўзлари эътиборга лойиқдир: “Ҳақиқатдан ҳам халқимизнинг ризқи рўзи насибаси аввало, далаларимизда заҳматкаш деҳқонларимиз томонидан етиштирилган маҳсулотлар, озиқ овқат ва нозу неъматлар билан ўлчанади.\nАллоҳ таоло деҳқончилик зироатларимизга барака ато қилсин, элимизни юртимизни турли балои кулфатлардан, касалликлардан омонда сақласин, Ўзи суюкли солиҳ бандаларидан қилсин Омин.\nмасжиди имом хатиби: Ш.Бойназаров\nPrevious Post:РАМАЗОНИ ШАРИФ МУБОРАК АЗИЗЛАР!\nNext Post:Меҳнатнинг таги роҳат, ишёкмаслик барча кулфатларнинг бошидир!